Persatuan bimbang harga simen naik, apa kerajaan PH-UMNO buat?

Persatuan pembinaan terus mendesak kerajaan Pakatan Harapan (PH-UMNO) campur tangan susulan kenaikan harga simen dan konkrit sehingga 15 peratus sejak sebelum Pilihan Raya Umum Ke-15 (PRU-15).

Beberapa persatuan yang mewakili syarikat menggesa Menteri Perdagangan Dalam Negeri dan Kos Sara Hidup Datuk Seri Salahuddin Ayub supaya menyiasat kenaikan harga konkrit dan simen baru-baru ini, yang berlaku bulan lepas.

“Ini bagi menyelesaikan kemelut pembina pembinaan semasa tempoh pasca wabak Covid-19 ini dengan segera.

“Kami ingin memanjangkan rayuan kami kepada kementerian, dalam mendapatkan semakan sama ada mana-mana pihak atau pihak mungkin telah melanggar Akta Persaingan, yang melarang perjanjian antipersaingan dan penyalahgunaan kedudukan dominan dalam pasaran, semasa pelaksanaan kenaikan harga ini, ” kata mereka dalam satu kenyataan bersama dikeluarkan hari ini (9 Disember 2022).

Kenyataan itu dibuat oleh Presiden Persatuan Pembina Johor Kong Weng Keong; Presiden Persatuan Pembina Melaka Datuk Lim Hau Jan; Pengerusi Persatuan Kontraktor Perak Chong Chee Leong; dan Presiden Pembinaan Master Pulau Pinang Datuk Goh Teng Whoo.

Kumpulan itu menambah bahawa berikutan kenaikan harga terakhir lebih daripada 15 peratus pada Mac tahun ini, mereka amat merasakan bahawa kenaikan harga sebanyak 15 peratus lagi pada November adalah terlalu banyak untuk diterima oleh seluruh industri pembinaan.

“Walaupun perkara di atas, kami berharap semua pihak dalam industri pembinaan dapat terus meneruskan persekitaran perniagaan yang sedia sukar dengan cara yang lebih mampan,” kata mereka.

Terdahulu, Presiden Persatuan Kontraktor Melayu Malaysia Datuk Seri Mohamed Fadzill Hassan turut melahirkan kebimbangan dengan kenaikan harga simen dan berharap untuk melihat penurunan tidak lama lagi.

Laporan sebelum ini menyebut purata harga simen seberat 50kg melonjak 30 peratus daripada RM17 kepada RM22.50 apabila Parlimen dibubarkan pada Oktober untuk membuka laluan kepada PRU-15.

Simen adalah antara beberapa barangan yang diklasifikasikan sebagai Barangan Kawalan Berjadual, dan kerajaan mengawal harganya.

Harganya masih belum turun walaupun Kerajaan Persekutuan gabungan PH-UMNO telah dibentuk.

Sebelum PRU-15, harganya ialah RM17. Apabila Parlimen dibubarkan dan ketika kerajaan sementara mentadbir negara, harganya terus meningkat kepada RM22.50 dan berterusan sehingga hari ini.


Kedah catat pelaburan RM8.55 bilion bagi suku pertama 2022

Persidangan Dewan Undangan Negeri (DUN) Kedah hari ini diberitahu bahawa jumlah pelaburan yang diterima negeri ini setakat suku pertama 2022 sebanyak RM8.55 bilion.

Pengerusi Jawatankuasa Industri dan Pelaburan Kedah Datuk Ku Abd Rahman Ku Ismail berkata jumlah itu menjadikan Kedah berada pada kedudukan pertama berbanding semua negeri lain di negara ini, lapor Bernama.

“Pulau Pinang (merekodkan) RM6.33 bilion, selepas itu Sabah lebih RM3 bilion. Kita berharap momentum ini dapat kita teruskan dan saya percaya tahun ini kita juga akan mencapai jumlah pelaburan yang memberangsangkan, tetapi tidaklah sama banyak (seperti) 2021. 2021 orang kata istimewa,” katanya.

Beliau berkata demikian menjawab soalan tambahan Datuk Norsabrina Mohd Noor (BN-Bandar Baharu) yang ingin tahu kejayaan pelaburan direkodkan oleh kerajaan negeri setakat ini bagi 2022.

Ku Abd Rahman berkata kebanyakan pelaburan bagi suku pertama melibatkan bidang elektrik dan elektronik berikutan kekurangan cip semikonduktor, sekali gus menyebabkan pihak syarikat meningkatkan pengeluaran masing-masing.

Dalam pada itu, beliau berkata sejumlah 12,733 peluang pekerjaan diwujudkan tahun lepas melalui jumlah keseluruhan pelaburan dalam industri pembuatan bernilai RM66.22 bilion.

“(Pelaburan) domestik hanya RM386 juta, pelaburan asing RM65.833 bilion, jumlah semua RM66.22 bilion. Angka ini ialah angka tertinggi yang pernah kita capai dalam sejarah,” katanya.


Annuar beri peringatan kepada PM, utamakan UMNO dalam Kabinet

Bekas Setiausaha Agung UMNO, Tan Sri Annuar Musa mengingatkan Pengerusi Pakatan Harapan (PH) Datuk Seri Anwar Ibrahim supaya menghormati keputusan Barisan Nasional (BN) menyertai Kerajaan Persekutuan berkaitan pembentukan Kabinet.

Ketua UMNO Bahagian Ketereh yang digugurkan daripada bertanding pada Pilihan Raya Umum Ke-15 (PRU-15), 19 November lalu, juga mengingatkan Perdana Menteri kesepuluh itu supaya tidak memandang ringan keputusan UMNO menyertai kerajaan baharu itu.

Dalam satu kenyataan hari ini (1 Disember 2022) beliau berkata rakyat sekarang ini memberi tumpuan kepada pembentukan Kabinet baharu.

Bagaimanapun, katanya ada laporan mengatakan Anwar sedang menghadapi dilema susulan lobi daripada banyak pihak bagi mendapatkan jawatan dalam Jemaah Menteri.

“Kabinet mesti berupa gabungan yang mampu menggalas tugas yang mencabar selepas ini.

“UMNO melalui keputusan MKT (Majlis Tertinggi) telah membuat keputusan tuntas menyertai Kerajaan Perpaduan ini. Ia keputusan parti yang wajar dihormati, bukan saja oleh ahlinya tetapi juga oleh DSAI (Anwar) yang mengetuai Kerajaan Perpaduan.

“UMNO tidak harus dipandang enteng atau “to be taken for granted”. UMNO juga tidak harus diterima separuh separuh.

“Umpama semangkuk gulai,jangan kuah di ambil tapi isi nak dibuang,” katanya lagi.

Pada PRU-15 lalu, Pakatan Harapan menang 82 kerusi Parlimen, diikuti Perikatan Nasional sebanyak 77 kerusi, termasuk empat dimenangi Bersatu di bawah Gabungan Rakyat Sabah (GPS), BN (30) Gabungan Parti Sarawak (23); GPS (dua, tidak termasuk empat dimenangi Bersatu); Warisan (tiga); Bebas (dua) serta masing-masing satu bagi PBM dan KDM.

Perikatan Nasional dianggota Bersatu, PAS, Gerakan, SAPP dan STAR.

Mengulas lanjut, Annuar berkata pemilihan wakil daripada UMNO untuk jawatan Kabinet sewajarnya mengikut hirarki parti dan dengan izin pemimpin.

Sebelum ini, Anwar diberi peringatan supaya tidak melakukan kesilapan dengan melantik Presiden UMNO Datuk Seri Ahmad Zahid Hamidi menjadi Timbalan Perdana Menteri.

Sesetengah pihak berpendapat, Zahid, yang berdepan 87 pertuduhan jenayah, termasuk rasuah, mungkin akan mencemarkan imej reformasi yang cuba dibawa Anwar dalam pentadbiran kerajaan.


2,148 jangkitan baharu Covid-19

Negara hari ini mencatatkan jumlah jangkitan baharu Covid-19 mencecah 2,148 kes dalam tempoh 24 jam lalu, lapor Kementerian Kesihatan.

Angka itu dikatakan yang tertinggi sejak lebih sebulan lalu iaitu pada 5 Mac apabila mencatatkan 2,145 kes.

Sarawak mencatat kes baharu tertinggi dengan 512, diikuti Selangor (459), Kelantan (221), dan Sabah (202).


Kes baharu turun bawah 19,000

Jumlah jangkitan baharu Covid-19 di seluruh negara dalam tempoh 24 jam sehingga 12 tengah hari tadi turun di bawah paras 19,000, namun kes di enam negeri menunjukkan peningkatan.

Ketua Pengarah Kesihatan Tan Sri Dr Noor Hisham Abdullah dalam kenyataan hari ini berkata dalam tempoh itu, 18,762 jangkitan baharu dilaporkan berbanding 20,897 kes yang direkodkan dalam tempoh 24 jam semalam.

Beliau berkata jumlah jangkitan baharu itu menjadikan kumulatif sejak wabak Covid-19 melanda negara awal tahun lalu kepada 1,765,016 kes.

Enam negeri merekodkan peningkatan hari ini membabitkan Sarawak yang naik daripada 2,285 kes semalam kepada 2,414 hari ini; Pulau Pinang (1,762 hari ini, 1,732 semalam); dan Kelantan (1,504 hari ini, 1,479 semalam).

Kes di Negeri Sembilan pula meningkat kepada 291 hari ini, berbanding 215 semalam; Putrajaya (34 hari ini, 25 semalam); dan Labuan (tiga hari ini, satu semalam).


Rakyat Malaysia akan ketahui tarikh pilihan raya hari ini

Pengumuman tarikh Pilihan Raya Umum Ke-15 (PRU-15) bakal dibuat Suruhanjaya Pilihan Raya (SPR) hari ini dan rakyat Malaysia akan mengetahui hari yang di tunggu-tunggu untuk menunaikan tanggungjawab demokrasi masing-masing.

Sama seperti menunggu anak bulan hari raya Aidilfitri, rakyat Malaysia pastinya ternanti-nanti tarikh sebenar PRU-15 selepas pelbagai teka-teki berhubung bilakah hari mengundi yang ditunggu-tunggu akan tiba.

Tarikh penting itu akan diumumkan SPR selepas suruhanjaya berkenaan selesai mengadakan mesyuarat khas di Putrajaya.

Mesyuarat itu dijangka bermula jam 10 pagi dan dipengerusikan, Pengerusi SPR, Tan Sri Abdul Ghani Salleh, sebelum sidang media dijadual diadakan pada jam 12 tengah hari.

Selain hari penamaan calon dan pengundian, mesyuarat khas itu turut akan membincangkan mengenai tarikh writ pilihan raya, daftar pemilih yang akan digunakan dan persiapan lain, bagi berhadapan dengan PRU-15.

Mesyuarat itu juga akan menetapkan tarikh penting bagi Pilihan Raya Kecil (PRK) Dewan Undangan Negeri (DUN) Bugaya, Sabah.

PRU-15 perlu diadakan dalam tempoh 60 hari selepas Dewan Rakyat dibubarkan, 10 Oktober lalu.

Perdana Menteri, Datuk Seri Ismail Sabri Yaakob mengumumkan pembubaran itu melalui perutusan khas selepas mendapat perkenan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah.

Ini selaras dengan Perkara 40(2)(b) dan Perkara 55(2) Perlembagaan Persekutuan.

Malaysia mempunyai sejumlah 222 kerusi Parlimen yang akan dipertanding pada PRU-15 ini.

Kali ini, enam negeri tidak membubarkan Dewan Undangan Negeri (DUN) masing-masing, sekali gus menyebabkan akan berlakunya pilihan raya negeri (PRN) berasingan tahun depan.

Enam negeri itu ialah tiga di bawah pentadbiran Pakatan Harapan (PH) iaitu Selangor, Pulau Pinang dan Negeri Sembilan.

Tindakan sama turut diambil PAS di tiga negeri dikuasainya iaitu Kelantan, Terengganu dan Kedah.

Hanya Perak, Perlis dan Pahang membuat keputusan membubarkan DUN masing-masing manakala DUN Melaka, Johor, Sabah dan Sarawak pula tidak dibubarkan kerana baharu melalui PRN dan belum mencapai tempoh matang.


PRN Melaka: Tentera siber UMNO mula kempen fitnah Muhyiddin

Tentera siber UMNO mula menabur fitnah terhadap Perikatan Nasional (PN), khususnya Pengerusi PN, apabila mendakwa Tan Sri Muhyiddin Yassin mula menyogok pengundi pada Pilihan Raya Negeri (PRN) Melaka.

Berdasarkan gambar yang mereka peroleh tentera siber UMNO menuduh bekas Perdana Menteri itu yang berada di Melaka hari ini, memberi wang secara terang-terang walaupun RM5.

Antara tentera siber UMNO yang membuat fitnah Muhyiddin memberi wang kepada orang ramai di Melaka ialah Rafi Awg Kechik dan Akmar Hisham Mokhles. Kedua-duanya memuat naik fitnah itu di laman Facebook masing-masing sebagaimana gambar di atas.

Bagaimanapun, Pengerusi PN Melaka, Datuk Mohd Rafiq Naizamohideen berkata pihak terbabit sengaja berniat jahat untuk memburuk-burukkan Muhyiddin dengan membawa persepsi negatif sempena PRN Melaka.

“Gambar yang disebarkan itu adalah gambar ketika Tan Sri Muhyiddin Yassin singgah di sebuah Gerai Prihatin Rakyat di mana beliau membantu memulangkan baki wang yang dibeli oleh rakyat Melaka yang bernilai RM5 ke atas jualan Gerai Prihatin Rakyat anjuran sebuah NGO di Melaka.

“Saya harap pihak yang tidak bertanggungjawab harus menghentikan fitnah dan rakyat Melaka harus menilai taktik jahat pihak tertentu ini,” katanya ketika dihubungi hari ini.

Menurutnya, Presiden Bersatu itu sebenarnya memulangkan wang baki selepas penunggang motosikal berkenaan membeli barangan asas di Gerai Prihatin Rakyat secara pandu lalu.

“Gambar yang disebarkan itu ketika Muhyiddin singgah di Gerai Prihatn Rakyat dan pulangkan baki wang sebanyak RM5,” katanya.

Terdahulu, Muhyiddin dalam siri melawat ke program Gerai Prihatin Rakyat di Kampung Tersusun Jus Permai, Selandar dan Pantai Klebang.

Sementara itu, satu laporan polis akan dibuat oleh Bersatu Melaka berhubung kiriman yang dimuat naik oleh pihak berkenaan.

Ketua Penerangan Bersatu Negeri Datuk Hishamuddin Abdul Karim berkata laporan polis itu akan dibuat di Balai Polis Air Keroh.

“Saya akan membuat laporan polis terharap mereka hari ini. Tindakan tidak bermoral ini perlu dihentikan dan harus diambil tindakan tegas,” katanya.


Sidang media gesaan ‘ketua menteri P.Pinang untuk Cina’ dibatalkan

Dewan Perhimpunan Cina Pulau Pinang membatalkan acara untuk menggesa jawatan ketua menteri negeri itu hanya milik orang Cina yang dijadualkan hari ini.

Keputusan itu dibuat selepas beberapa jam DAP menamakan Chow Kon Yeow sebagai calon untuk jawatan itu sekali lagi selepas pilihan raya negeri (PRN) kali ini.

“Memandangkan kami baru sahaja menerima pengumuman oleh setiausaha agung DAP bahawa jawatankuasa pemilihan pusat sebulat suara memutuskan untuk terus menyokong Chow Kon Yeow untuk menjadi KM Pulau Pinang seterusnya, kami dengan ini memaklumkan bahawa jemputan untuk hadir… pada 14 /7 pada 10 pagi di PCTH dengan ini dibatalkan,” kata pertubuhan itu, lapor MalaysiaNow.

Semalam pertubuhan yang mewakili kepentingan perniagaan Cina di Pulau Pinang itu menjemput media untuk menghadiri sidang akhbar bertajuk ‘Sokong Kesinambungan Ketua Menteri Cina Pulau Pinang’.

“Adalah menjadi tanggungjawab kami untuk menjaga hak dan kepentingan masyarakat Cina di Pulau Pinang,” katanya.

Gesaan itu berlaku di tengah-tengah perdebatan berterusan susulan amaran Pengerusi DAP, Lim Guan Eng kepada pengundi Pulau Pinang mengenai ‘gelombang hijau’ akan menafikan hak beragama orang bukan Islam jika ia berkuasa di negeri itu.

Malah Ahli Parlimen itu menyentuh soal perobohan tokong Buddha di negeri itu jika ‘gelombang hijau’ yang merujuk kepada Perikatan Nasional (PN) berkuasa selepas PRN nanti.

“Kami adalah rakyat Pulau Pinang, bukan Wu Sangui,” Lim dipetik sebagai berkata oleh China Press pada 7 Julai yang merujuk kepada seorang jeneral Cina purba yang mengkhianati Dinasti Ming dengan membiarkan tentera Manchu menakluk China.

Malam tadi, Setiausaha Agung DAP Anthony Loke berkata pemimpin parti sebulat suara menyokong Chow untuk kekal sebagai ketua menteri.

Beliau berkata langkah itu turut disokong oleh Timbalan Pengerusi DAP, Gobind Singh dan Naib Pengerusi dap, M Kulasegaran.

Pulau Pinang yang dianggap sebagai kubu kuat DAP adalah salah satu daripada enam negeri yang akan mengadakan PRN pada 12 Ogos.

Sejak merdeka, Pulau Pinang mempunyai lima ketua menteri yang kesemuanya adalah daripada kaum Cina.


‘Tugas berat’ nanti Nazir Razak di Bank Pembangunan Malaysia

Bekas Ketua Pegawai Eksekutif dan Pengerusi CIMB, Datuk Seri Nazir Razak dilantik sebagai Pengerusi Bukan Eksekutif Bebas Bank Pembangunan Malaysia Berhad (BPMB) berkuat kuasa Khamis.

Pelantikan itu sekali gus dilihat sebagai mengiyakan rancangan penggabungan empat institusi kewangan (DFI) yang akan diletakkan di bawah lambang BPMB.

Difahamkan, BPMB akan memimpin penggabungan ini, dengan mengambil alih Danajamin Nasional Bhd, Small Medium Enterprise Development Bank Malaysia Bhd (SME Bank) dan Export-Import Bank of Malaysia Bhd (Exim Bank), seperti yang dinyatakan dalam Belanjawan 2020 lalu.

Keempat-empat DFI telah disenarai pendek untuk penggabungan kerana dikendalikan oleh Menteri Kewangan Inc (MoF Inc).

Sementara BPMB, Exim Bank dan SME Bank dimiliki sepenuhnya oleh MoF Inc, Credit Guarantee Corp Bhd memiliki kepentingan 50 peratus dalam Danajamin, sementara 50 peratus selebihnya dipegang oleh MoF Inc.

Nazir adalah kepada bekas Perdana Menteri, Datuk Seri Najib Razak yang dijatuhkan hukuman penjara 12 tahun dan denda selepas didapati bersalah oleh Mahkamah Tinggi terhadap beberapa tuduhan jenayah.

Nazir dilaporkan menjadi pemain utama dalam penggabungan Bank Bumiputra Malaysia Bhd dan Bank of Commerce Bhd pada tahun 1999, membentuk Bank Bumiputra-Commerce di bawah Commerce Asset Holdings Bhd.

Penggabungan Bumiputra-Commerce juga mewujudkan bank Islam baharu, Bank Muamalat Bhd, yang diserahkan kepada Khazanah Nasional Bhd dengan wang tunai RM93 juta pada tahun yang sama.

Pelantikan Nazir di BPMB menggantikan Datuk Zaiton Mohd Hassan yang bersara pada Februari 2021 selepas berkhidmat selama dua tahun dijangka memperkukuhkan institusi kewangan itu.

Sementara itu, Nazir yang memiliki pengalaman bertahun-tahun dalam sektor kewangan bersyukur atas peluang yang diberikan untuk berkhidmat di institusi kerajaan.

“BPMB adalah institusi pembiayaan pembangunan utama yang ditugaskan untuk menyokong syarikat dan projek yang mempromosikan pertumbuhan sosio-ekonomi,” katanya.


MB Selangor dabik dada, Hilman kata cermin diri

Perikatan Nasional (PN) Selangor menepis kenyataan Menteri Besar Selangor, Datuk Seri Amirudin Shari yang mendakwa prestasi ekonomi Selangor lebih baik selepas pendahulunya, Datuk Seri Mohamed Azmin Ali meninggalkan pentadbiran negeri.

Setiausahanya, Muhammad Hilman Idham menyifatkan Amiruddin terperangkap dalam bayangan prestasi kepimpinan sebelumnya hingga memaksa Naib Presiden PKR itu melakukan penjenamaan semula terhadap pelbagai program kebajikan rakyat bagi memadam rekod pentadbiran Azmin Ali.

“Wajarlah Amirudin Shari mencermin diri terlebih dahulu sebelum mendabik dada sebegitu. Sudah menjadi resam dalam kepimpinan Amirudin Shari untuk seringkali mengaburi mata rakyat agar teruja dengan angka-angka yang besar. Sikap ini menjadikan kepimpinan Negeri delusional dan tidak realistik dalam banyak perkara.

“Misalnya, matlamat Rancangan Selangor Pertama (RS-1) untuk menyumbang 30% daripada KDNK negara. Sasaran ini sangat tidak realistik memandangkan Selangor perlu mencatatkan pertumbuhan secara Purata Kadar Pertumbuhan Tahunan (CAGR) sekurang-kurangnya 9.5% setiap tahun khususnya dalam suasana ekonomi hari ini,” katanya dalam satu kenyataan, hari ini.

Mengulas lanjut, Hilman berkata pertumbuhan ekonomi di negeri Selangor meleset dari tahun ke tahun sejak 2018 lagi sehingga hari ini.

“Dakwaan prestasi ekonomi baik dengan semata-mata merujuk kepada angka sumbangan Negeri Selangor kepada KDNK negara adalah cubaan yang dangkal dan meleset.

“Hakikatnya, pertumbuhan Negeri Selangor meleset dari tahun ke tahun sejak 2018 sehingga lah hari ini biarpun sebelum berdepan pandemik.

“Pada tahun 2018, pertumbuhan ekonomi Selangor dicatatkan pada kadar 7.0%. Kadar pertumbuhan Selangor merosot kepada 6.8% pada tahun 2019 dan terus merosot akibat pandemik pada tahun 2020 pada kadar -5.2 dan hanya 5.0% pada 2021,” katanya.

Semalam, Amirudin menafikan kenyataan Azmin yang mendakwa prestasi negeri itu merosot di bawah pentadbirannya.

Kata Amirudin, sejak Azmin meninggalkan Selangor, prestasi ekonomi negeri itu terus menunjukkan peningkatan baik.


Mat Sabu akui pengundi Melayu lari daripada PH kerana Anwar

Sejak Datuk Seri Anwar Ibrahim menjadi Ketua Pembangkang, banyak pengundi Melayu yang sudah melarikan diri daripada Pakatan Harapan (PH) dan ia terbukti dalam Pilihan Raya Negeri (PRN) Melaka baru-baru ini, kata Mohamad Sabu.

Presiden Amanah itu berkata kehilangan sokongan pengundi Melayu antara faktor utama kekalahan PH semasa PRN tempoh hari dan ia boleh dijadikan pengajaran buat mereka dan rakan parti lain mengukur sejauh mana sokongan rakyat terhadap mereka sebelum berdepan pilihan raya umum (PRU) selepas ini.

“Bagi Amanah, kita lihat hilangnya sokongan orang Melayu kepada PH (dalam PRN Melaka). Baguslah PRN Melaka itu dibuat, dapat kita mengukur keadaan sebenar. Oleh itu PH akan bermesyuarat Isnin ini bagi membincangkan hal ini.

“Yang utama sekali, kita kena banyakkan rakan berbanding lawan dan hilangkan persepsi negatif yang ditanam terhadap PH.

“(Persepsi) bukan betul pun, malah sekarang kita nampak PAS Kelantan sendiri pun mula sebut rasa nikmat di bawah kerajaan PH yang beri RM400 juta duit petroleum kepada Kelantan,” katanya dipetik laporan BH.

Mohamad terdahulu merasmikan Konvensyen Amanah Kelantan Kali Keenam yang turut dihadiri Pengerusi Amanah Negeri, Muhammad Hussin, di Kota Bharu.

Berdasarkan pilihan raya itu, kata beliau, rakyat Malaysia masih mudah termakan dengan umpan perkauman dan perkara itu terus menjadi modal survival pihak yang mahu berkuasa atau mengambil alih kuasa.

BN memenangi 21 daripada 28 kerusi iaitu dua pertiga Dewan Undangan Negeri (DUN) Melaka, menyaksikan tambahan lapan kerusi, berbanding 13 kerusi yang dimenangi pada Pilihan Raya Umum Ke-14 (PRU- 14).

Parti itu menewaskan PH yang hanya memenangi lima kerusi dan Perikatan Nasional (PN) dua kerusi.

Dalam perkembangan berkaitan, Mohamad turut menyeru Amanah dan PH negeri ini supaya bersiap sedia menghadapi PRU-15 tidak lama lagi, termasuk berunding dengan mana-mana pihak bagi mengukuhkan kedudukan di Kelantan.

“Tetapi kalau nak berunding dengan mana-mana pihak itu, biarlah ketiga-tiga parti iaitu Amanah, PKR dan DAP bersetuju bersama sebelum diputuskan di peringkat nasional. Adab berorganisasi begitulah,” katanya.

Bagaimanapun, tidak dapat dinafikan percaturan strategi Presiden PKR, Anwar yang menerima ‘katak berprinsip’ untuk diletak bertanding sebagai calon atas tiket gabungan itu juga menjadi punca utama ramai pengundi Melayu sudah tidak mempercayai blok pembangkang itu.


Perancis mahu agih banyak vaksin kepada negara miskin

Perancis akan melipatgandakan usaha untuk menyumbangkan bekalan vaksin sebanyak 120 juta kepada negara miskin.

Pengumuman itu dibuat Presidennya, Emmanuel Macron dalam satu temubual yang disiarkan ketika konsert Global Citizen di Paris, semalam.

“Ketidakadilan ini berlaku di benua lain dengan sangat ketara, pemberian vaksin sangat lambat. Kita perlu berikan dengan lebih cepat dan efisien.

“Perancis berjanji akan melipatgandakan dos yang akan diberikan. Kami akan memberikan lebih daripada 60 hingga 120 juta dos,” katanya.

Rabu lalu, Amerika Syarikat (AS) mengumumkan akan menggandakan agihan sumbangan bekalan vaksin, menjadikan jumlah keseluruhan sumbangan mencecah hampir 1.1 billion dos.

Presiden AS, Joe Biden menggambarkan pandemik Covid-19 sebagai kemelut, ia memerlukan penglibatan semua pihak dan semua negara berpendapatan tinggi di dunia perlu membantu negara yang memerlukan dengan cara masing-masing.

Selain itu, Kesatuan Eropah (EU) juga mengedarkan 500 juta dos bekalan vaksin manakala, Presiden China, Xi Jingping dalam satu mesej kepada Pertubuhan Bangsa-Bangsa Bersatu (PBB), menjanjikan sumbangan dua billion dos vaksin menjelang hujung tahun ini.

Namun, daripada jumlah itu, tidak jelas berapa jumlah dos vaksin yang akan dijual dan berapa daripadanya akan didermakan.

Ketua Pertubuhan Kesihatan Dunia (WHO), Tedros Adhanom Ghebreyesus berulang kali membantah ketidakadilan dan ketidakseimbangan secara besar-besaran pengagihan vaksin di negara kaya mahupun miskin.

“Saya tidak akan berdiam diri apabila terdapat syarikat dan negara yang mengawal agihan bekalan global vaksin, dan berfikir negara miskin perlu berpuas hati dengan baki lebihan,” katanya.

Sehubungan itu, Pemimpin Afrika turut merayu untuk membeli dos vaksin kepada rakyatnya dalam satu mesyuarat Kesatuan Afrika awal bulan lalu.

Berdasarkan data AFP daripada sumber rasmi, 53 negara Afrika dengan penduduk lebih dari 1.3 billion, hanya mempunyai nisbah 10 dos vaksin untuk setiap 100 penduduknya.

Dimana ianya berbeza dengan Amerika Syarikat (AS) dan Kanada dengan jumlah penduduk lebih 368 juta, mempunyai 120 bekalan dos vaksin bagi 100 penduduknya.


Najib ‘jadong’ desak kerajaan benar keluar i-Citra RM10,000: Laporan

Desakan dan kempen pengeluaran one-off RM10,000 skim i-Citra Kumpulan Wang Simpanan Pekerja (KWSP), khususnya oleh UMNO, menerima kecaman daripada ahli ekonomi, yang menganggap pencarum terpaksa bekerja lebih lama daripada tempoh persaraan.

Malah, ada penganalisis ekonomi yang memetik perkataan ‘jadong’ – ungkapan pemikir Syed Hussein Alatas yang bermaksud jahat, bodoh dan sombong – ketika mengulas kempen bekas Perdana Menteri Datuk Seri Najib Razak, berhubung pengeluaran one-off itu.

Penganalisis dan ahli ekonomi mengecam kempen dan desakan pengeluaran itu susulan amaran KWSP bahawa rata-rata pencarum tidak mempunyai simpanan yang cukup bagi menghadapi usia tua, lapor MalaysiaNow.

Malah, Menteri Kewangan Tengku Datuk Seri Zafrul Abdul Aziz baru-baru ini menyatakan pengeluaran KWSP bukanlah jalan penyelesaian kepada masalah yang dihadapi rakyat, kerana ia bakal membebankan generasi masa depan.

MalaysiaNow melaporkan penganalisis ekonomi, Muhammed Abdul Khalid sebagai berkata situasi tersebut sudahpun dijangka memandangkan sebelum ini sudah ada pakar-pakar ekonomi yang memberikan amaran untuk tidak mengeluarkan wang KWSP bagi menangani kesan Covid-19.

“Jangan benarkan pengeluaran duit simpanan hari tua milik rakyat untuk membantu mereka yang terkesan dengan krisis.

“Ini bukan penyelesaian. Ini menambahkan masalah di masa hadapan,” katanya kepada portal sambil menyelar gesaan Najib itu sebagai “jadong”, memetik ungkapan pemikir Syed Hussein Alatas yang bermaksud jahat, bodoh dan sombong.

Muhammed memberi amaran usaha sukar dihadapi KWSP dan pencarum untuk menaikkan semula jumlah simpanan mereka kelak.

“Polisi tidak bertanggungjawab ini mengakibatkan implikasi negatif jangka masa panjang,” katanya sambil menegaskan data KWSP menunjukkan satu daripada dua orang Melayu mempunyai simpanan yang amat sedikit, dan akan berada di bawah paras kemiskinan apabila bersara kelak.

“Yang miskin kelak adalah orang Melayu rakyat marhaen, bukannya pemimpin atasan yang berfikiran sempit,” katanya menjelaskan bantuan yang diperlukan haruslah datang dari kerajaan.

Seorang lagi ahli ekonomi yang dipetik portal itu, Ahmed Razman Abdul Latiff dari Universiti Putra Malaysia berkata, berdasarkan angka KWSP, seramai 6.1 juta atau 50 peratus ahli berumur kurang 55 tahun mempunyai simpanan kurang RM10,000 apabila bersara.

“Jika ahli mengeluarkan wang sebanyak RM21,000 melalui i-Lestari (RM6,000), i-Sinar (RM10,000) dan i-Citra (RM5,000), mereka terpaksa bekerja empat hingga lima tahun lebih lama dari umur persaraan untuk menampung kembali wang yang dikeluarkan sebelum ini,

“Oleh itu, isu pencarum KWSP tidak mempunyai wang yang cukup untuk persaraan adalah amat serius dan ia akan menjadi lebih teruk setiap tahun apabila ramai ahli KWSP akan mula bersara,” katanya.

Portal itu juga memetik penganalisis ekonomi Universiti Sunway, Yeah Kim Leng, yang menganggap wang simpanan persaraan dan simpanan untuk kecemasan perlu dibezakan.

“Keadaan bertambah buruk apabila ramai tiada simpanan untuk kegunaan kecemasan. Sepatutnya, dalam keadaan kecemasan seperti sekarang (banjir), kerajaan yang patut tangani seperti beri duit bantuan atau soft loan (pinjaman tanpa faedah) supaya wang persaraan tidak terjejas dan rakyat tidak akan berdepan krisis kewangan apabila bersara,” katanya.

Sementara mengulas mengenai pengumuman Perdana Menteri Ismail Datuk Seri Ismail Sabri Yaakob berhubung bantuan tambahan kepada mangsa banjir sehingga mencecah RM61,000, Ketua Ahli Ekonomi Bank Islam Malaysia Afzanizam Abdul Rashid berkata pinjaman tanpa faedah yang diperkenalkan boleh meringankan beban mangsa banjir selain bantuan tunai yang lain.

“Selain kerajaan memfokuskan bantuan kewangan sahaja, pertingkatkan lagi usaha lain seperti kumpulkan mekanik-mekanik sukarela ini dan pusatkan usaha mereka (centralize their effort).

“Selain itu, kerajaan boleh bekerjasama dengan NGO untuk memberikan pertolongan secara terperinci, utamakan bantuan asas yang lebih bermakna,” katanya.

Tuntutan pengeluaran one-off i-Citra itu bukan sahaja dibuat Najib, sebaliknya disuarakan juga Presiden UMNO, Datuk Seri Ahmad Zahid Hamidi.

Malah desakan hebat datang daripada Ketua Pemuda UMNO Asyraf Wajdi Dusuki sehingga ke tahap memberi peringatan kepada Perdana Menteri berhubung pendirian Majlis Tertinggi (MT) UMNO berkaitan pengeluaran simpanan itu.


Imigresen kutip RM3.5 bilion bagi hasil negara setakat 30 Ogos

Jabatan Imigresen Malaysia (JIM) mengutip RM3.5 bilion bagi hasil negara setakat 30 Ogos lepas berbanding RM2.5 bilion bagi tempoh sama tahun lepas, kata Ketua Pengarahnya Datuk Seri Khairul Dzaimee Daud.

Bercakap pada sidang media selepas menyertai Immigration Run 2022 di sini hari ini, beliau berkata hasil tersebut berjaya dicapai sebelum hujung tahun ini susulan pembukaan semula sempadan negara pada 1 April lepas, lapor Bernama.

Katanya levi pekerja asing menyumbang kutipan terbesar kepada jabatan itu dengan kemasukan 1.35 juta pekerja asing ke negara ini, diikuti pengeluaran serta pembaharuan Pasport Malaysia Antarabangsa dan kompaun yang dikenakan kepada individu yang melanggar undang-undang ditetapkan JIM.

“Pembukaan semula sempadan negara telah percepatkan JIM capai sasaran kutipan daripada jangkaan asal bagi sepanjang 2022. Ini kutipan hingga Ogos lepas, jadi (kutipan) untuk bulan akan datang (September hingga Disember) akan menjadi bonus.

“Dengan prestasi yang agak baik ini, saya harap Kementerian Kewangan boleh beri sedikit bonus kepada kakitangan JIM,” katanya.

Susulan prestasi kutipan itu, beliau tidak menolak kemungkinan JIM mampu mencapai kutipan RM4 bilion menjelang hujung tahun ini dengan pengenalan Program Visa Premium (PVIP) Malaysia.

PVIP dilancarkan Menteri Dalam Negeri Datuk Seri Hamzah Zainudin pada Khamis lepas yang bertujuan menarik minat hartawan global melabur serta menetap di negara ini bagi tempoh 20 tahun, dan akan dibuka untuk permohonan mulai 1 Okt ini.

Dalam perkembangan lain, Khairul Dzaimee berkata pihaknya memberikan kerjasama penuh kepada Jawatankuasa Siasatan yang ditubuhkan pada 7 Ogos lepas bagi menyiasat dakwaan insiden melibatkan seorang pegawai tinggi kerajaan dan pegawai Imigresen di Lapangan Terbang Antarabangsa Kuala Lumpur (KLIA).

Sehingga kini, katanya pegawai Imigresen KLIA telah memberikan kenyataan dan maklumat tambahan kepada jawatankuasa terbabit yang dipengerusikan Peguam Negara Tan Sri Idrus Harun bagi menyiasat insiden yang dilaporkan berlaku pada 3 Ogos lepas.

“Tidak banyak maklumat yang boleh saya berikan cuma apa yang saya boleh maklumkan adalah pegawai saya telah selesai memberikan keterangan dan bekalkan maklumat berkaitan kepada jawatankuasa berkenaan,” katanya.

Pada 3 Ogos lepas, seorang pegawai yang bertugas sebagai Ketua Operasi Imigresen di KLIA didakwa dimarahi di khalayak ramai kerana tiada pegawai Imigresen ditempatkan di kaunter bilik VIP sewaktu ketibaan pegawai tinggi kerajaan itu di bilik berkenaan.

Susulan dakwaan itu, Kabinet mengarahkan Ketua Setiausaha Negara Tan Sri Mohd Zuki Ali untuk menubuhkan jawatankuasa di peringkat dalaman bagi menyiasat insiden terbabit yang melibatkan Ketua Pengarah Perkhidmatan Awam Datuk Seri Mohd Shafiq Abdullah.


MB Kelantan jawab dakwaan Nur Jazlan kata PAS guna alasan banjir tolak PRU-15

Dakwaan Timbalan Pengerusi UMNO Johor, Datuk Nur Jazlan Mohamed mengatakan PAS menggunakan alasan banjir untuk menolak pilihan raya umum ke-15 (PRU-15) adalah tidak benar, kata Menteri Besar Kelantan Datuk Ahmad Yakob.

Ahmad yang juga Pesuruhjaya PAS Kelantan menjelaskan keutamaan parti itu sekarang adalah menyelesaikan baki manifesto yang dijanjikan sebelum ini kepada rakyat memandangkan musim tengkujuh semakin hampir tiba.

“Kita mempunyai pandangan sendiri berhubung pilihan raya iaitu kita lebih fokus untuk menyelesaikan masalah rakyat terutama menyempurnakan manifesto kita.

“Kalau kita buat (PRU15) tahun ini, kita masih ada lagi berbaki program tapi kalau buat tahun depan, musim pun (sudah) tidak tengkujuh, bulan tiga atau empat, Insya-Allah dapat selesaikan keseluruhan manifesto yang janji dengan rakyat,” katanya dipetik laporan BH.

Kelmarin, Nur Jazlan dalam kenyataannya mendakwa PAS takut arus politik semasa menghanyutkan dan menghancurkan kuasa serta pengaruh parti itu sekiranya PRU-15 disegerakan.

Dakwanya lagi, PAS akan cuba menggunakan pelbagai taktik dan alasan untuk melambat-lambatkan PRU-15 supaya dapat mengukuhkan kedudukan mereka.

Mengulas lanjut, Ahmad berkata jika PRU-15 tetap dijalankan pada tahun ini, Kelantan berdepan kesukaran kerana dalam masa yang sama perlu menangani fenomena Monsun Timur Laut.

Pusat mengundi di sekolah juga akan bertambah berikutan pengundi 18 tahun sekali gus mana-mana sekolah yang dijadikan Pusat Pemindahan Sementara (PPS) mungkin turut terbabit dalam PRU15.

“Beberapa sekolah contohnya di Pasir Pekan, dulu tak jadi pusat untuk memilih tapi apabila yang umur 18 tahun jadi pengundi secara automatik maka penambahan berlaku di pusat mengundi.

“Ini berlaku skali dengan banjir, di mana nak letak mereka yang terbabit banjir? Ini yang kita fikir.

“Bagi (kerajaan) Persekutuan pun masalah untuk mengawasi saluran (mengundi), polis ramai kita guna dan terpaksa tambah lagi, mana nak jaga banjir, keselamatan dan pilihan raya, itu sebenarnya,” katanya lagi.


Saksi kes rasuah Guan Eng tidak takut semasa SPRM rakam percakapan

Mahkamah Sesyen Kuala Lumpur hari ini diberitahu bahawa Pengarah Urusan Ewein Zanith Sdn Bhd (EZCB) Datuk Ewe Swee Kheng tidak menunjukkan perasaan takut semasa Suruhanjaya Pencegahan Rasuah Malaysia (SPRM) merakam percakapannya berkaitan kes rasuah bekas Ketua Menteri Pulau Pinang Lim Guan Eng, berhubung projek pembinaan jalan utama dan terowong dasar laut di negeri itu.

Penolong Penguasa SPRM Mohamad Hambia, 29, berkata pada 21 Julai 2020 beliau telah menerima arahan daripada seorang pegawai atasan SPRM untuk merakam percakapan Ewe, 53, dan dua rakaman percakapan ahli perniagaan itu diambil pada 22 dan 24 Julai 2020 di ibu pejabat SPRM, Putrajaya, lapor Bernama.

“Saksi itu dipanggil untuk datang ke ibu pejabat SPRM dan tiba pada 10.30 pagi. Saya kemudian membawa saksi ke bilik rakaman percakapan dan saksi diberikan rakaman percakapan terdahulu untuk dibaca dan diimbas semula, saksi mengakui beliau ingat.

Saya mula merakam percakapannya pada 11 pagi dan semasa rakaman percakapan diambil saya ada bertanya kepada saksi adakah beliau selesa dan saksi itu menyatakan dia selesa dan rakaman percakapan terus diambil selain saya turut memberi Datuk Ewe makan dan minum semasa rakaman percakapan itu diambil,” katanya.

Beliau berkata demikian semasa pemeriksaan utama oleh Timbalan Pendakwa Raya Francine Cheryl Rajendram pada perbicaraan kes rasuah Lim yang berdepan empat pertuduhan membabitkan pembinaan terowong dasar laut dan projek pembinaan jalan utama di negeri itu bernilai RM6.3 bilion.

Pada prosiding sebelum ini, saksi pendakwaan ke-15, Muhammad Nazree Mansor yang juga Penolong Penguasa SPRM memberitahu mahkamah bahawa Ewe meluahkan rasa kebimbangan akan keselamatannya selepas membuat pendedahan berkaitan kes rasuah Lim melibatkan projek tersebut.

Sementara itu, saksi pendakwaan ke-27 itu berkata selepas rakaman percakapan diambil, beliau telah meminta Ewe untuk membaca semula dan menurunkan tanda tangannya yang ditulis nama berserta nombor kad pengenalan bagi memenuhi syarat di bawah Seksyen 30 (8) Akta SPRM.

Disoal Francine adakah Ewe diberi peluang untuk meminda rakaman percakapannya, Mohamad menjawab, “Ada, tetapi saksi (Ewe) tidak meminda dan menandatanganinya.”

Kepada soalan adakah Ewe masih hidup, Mohamad menjawab, “Datuk Ewe sudah meninggal dunia, Puan”.

Mendiang Ewe yang sepatutnya dipanggil sebagai saksi pendakwaan ke-15 meninggal dunia, selepas dilaporkan terjatuh di sebuah unit kondominium mewah di Jalan Kelawei, Pulau Pinang, pada 5 Okt 2021.

Bagaimanapun, pada 16 Dis 2021, mahkamah membenarkan rakaman percakapan mendiang Ewe diterima masuk dan ditandakan sebagai ekshibit dalam perbicaraan kes rasuah itu.

Semasa disoal balas peguam Gobind Singh Deo, yang mewakili Lim, saksi itu berkata Ewe dalam rakaman percakapannya juga memberitahu Lim dan ahli keluarganya tidak pernah membeli unit kediaman di City of Dreams.

Lim berhadapan pertuduhan pindaan menggunakan kedudukan sebagai Ketua Menteri Pulau Pinang untuk menerima rasuah RM3.3 juta, dalam membantu Consortium Zenith BUCG Sdn Bhd, iaitu syarikat milik Zarul Ahmad Mohd Zulkifli mendapatkan projek pembinaan bernilai RM6,341,383,702 di Pejabat Ketua Menteri Pulau Pinang, Tingkat 28, Komtar, George Town antara Januari 2011 hingga Ogos 2017.

Bagi pertuduhan pindaan kedua, Lim didakwa meminta suapan daripada Zarul Ahmad sebanyak 10 peratus daripada keuntungan diperoleh syarikat itu, sebagai penghargaan mendapatkan projek itu dan dituduh melakukan perbuatan itu berhampiran The Garden Hotels, Lingkaran Syed Putra, Mid Valley City, di sini pada Mac 2011.

Lim yang juga bekas Setiausaha Agung DAP itu turut berdepan dua pertuduhan menyebabkan dua lot tanah bernilai RM208.8 juta milik kerajaan Pulau Pinang dilupuskan kepada dua syarikat yang didakwa mempunyai kaitan dengan projek terowong dasar laut itu.

Dia didakwa melakukan kesalahan itu di Pejabat Tanah dan Galian Pulau Pinang, Tingkat 21, Komtar pada 17 Feb 2015 dan 22 Mac 2017.

Perbicaraan di hadapan Hakim Azura Alwi bersambung 23 Jun ini.


Jenayah siber: 12,092 kes, RM414.8 juta hilang dari Januari-Julai 2022

Sebanyak 12,092 kes jenayah kewangan penipuan dalam talian dengan nilai kerugian RM414.8 juta dilaporkan sejak Januari hingga Julai tahun ini, kata Ketua Polis Negara Tan Sri Acryl Sani Abdullah Sani, hari ini (26 September 2022).

Beliau yang menyertai pameran secara maya, Jenayah Kewangan: Semak Sebelum Diperdaya anjuran Muzium dan Galeri Seni Bank Negara Malaysia berkata dalam tempoh 2019 hingga Julai 2022, sebanyak 33,147 suspek kes penipuan jenayah siber telah ditangkap dengan 22,196 kes berjaya dituduh di mahkamah.

“Kelicikan penjenayah siber mengeksploit perubahan teknologi dan kreatif dalam menjerat mangsa dengan pelbagai modus operandi yang baharu selain kesedaran masyarakat mengenai jenayah itu yang berada pada tahap sederhana, dikenal pasti antara punca peningkatan kes jenayah tersebut,” katanya.

Pameran secara maya menerusi pautan https://museum.bnm.gov.my/ itu bertujuan untuk memberikan panduan dan maklumat untuk mencegah orang ramai daripada menjadi mangsa penipuan kewangan dalam talian.

Turut sama menyertai pameran secara maya itu ialah Gabenor Bank Negara Tan Sri Nor Shamsiah Mohd Yunus.

Acryl Sani mendedahkan jenayah melibatkan penipuan dalam talian yang dikendalikan oleh Jabatan Siasatan Jenayah Komersial Bukit Aman menggariskan tujuh bentuk jenayah utama iaitu belian secara dalam talian, pinjaman tidak wujud, pelaburan dalam talian, Macau Scam, African Scam, Business Email Compromised dan penipuan SMS.

“Lantaran itu, Polis Diraja Malaysia melihat wujudnya keperluan untuk menyebar luas seberapa banyak ilmu kepada masyarakat agar mereka dapat mengelakkan diri daripada menjadi mangsa kepada aktiviti jenayah tersebut,” katanya.

Acryl Sani berkata tiada statistik di seluruh dunia yang mencatatkan penurunan dalam kes jenayah siber membabitkan penipuan dalam talian dan Malaysia tidak terkecuali apabila trend jenayah itu menunjukkan peningkatan.

“Sebanyak 13,703 kes dengan nilai kerugian RM539 juta dilaporkan pada 2019 dan jumlah itu terus meningkat kepada 17,227 kes pada 2020 dengan nilai kerugian mencecah RM511.2 juta serta 20,701 kes pada 2021 dengan kerugian RM560.8 juta,” katanya.


Bersatu heret SPRM ke mahkamah jika akaun bank terus dibekukan

Bersatu bersedia membawa kes pembekuan akaunnya oleh Suruhanjaya Pencegahan Rasuah Malaysia (SPRM) ke mahkamah sekiranya permohonan membatalkan perintah pembekuan akaun tidak diluluskan.

Timbalan Presiden Bersatu, Datuk Seri Ahmad Faizal Azumu, berkata beliau belum menerima perkembangan lanjut, susulan permohonan pembatalan perintah itu yang dihantar Presiden, Tan Sri Muhyiddin Yassin.

“Saya pun tak pasti sama ada parti sudah tulis surat atau belum, walapum pastinya surat berkenaan akan dibuat dalam kadar segera. Waktu ini hujung minggu. Mungkin minggu depan kita akan dapat tahu jawapan dari SPRM.

“Tentunya perkara-perkara seperti ini (saluran perundangan) akan kami bincangkan dengan pucuk pimpinan, termasuk bersama Presiden untuk tindakan sewajarnya,” katanya di Ipoh, hari ini.

Beliau berkata demikian ditanya perkembangan terkini kenyataan Muhyiddin yang menjelaskan surat permintaan pembatalan perintah pembekuan akaun Bersatu kepada SPRM dihantar pada Khamis lalu.

Ahmad Faizal berkata, pembekuan akaun oleh SPRM memberi kesan sangat besar kepada Bersatu.

Beliau berkata, pemimpin parti itu tidak perlu mengumumkan secara terperinci sumber wang yang diterima Bersatu hingga membawa kepada pembekuan akaun itu dan menyerahkan sepenuhnya kepada SPRM, bagi menjalankan siasatan.

“Saya sudah jawab tetapi saya fikir tidak perlu lagi saya jawab secara terperinci kerana tentunya pihak berwajib iaitu SPRM akan siasat,” katanya.

SPRM hari ini menjelaskan beberapa akaun Bersatu masih dibekukan kerana siasatan belum selesai.

Terdahulu Agenda Daily melaporkan DAP adalah pihak yang paling gembira susulan pembekuan akaun bank Bersatu.

Pembekuan akaun parti Bersatu akan memberi kesan kepada persediaan untuk menghadapi Pilihan Raya Negeri (PRN) yang bakal berlangsung dalam masa terdekat.

Prestasi dan sokongan dalam kalangan orang Melayu kepada Bersatu dan PAS semasa Pilihan Raya Umum Ke-15 (PRU-15) membimbangkan Pakatan Harapan (PH) yang hanya mendapat 11 peratus sokongan orang Melayu, paling takut semestinya DAP kerana mereka kini sudah berjaya menguasai UMNO.

DAP menyedari, UMNO kini bukan lagi musuh mereka kerana sudah tidak lagi mempunyai sokongan kuat daripada orang Melayu dan boleh dikatakan tidak relevan untuk membantu PH dalam menghadapi PRN nanti.

Tindakan beku akaun Bersatu, DAP paling suka lihat parti Melayu ditindas?


Peratus saringan rendah, pelancong ke Langkawi tak perlu ujian Covid-19

Kementerian Kesihatan (KKM) memutuskan untuk menghentikan keperluan ujian pengesanan Covid-19 bagi pelancong ke Langkawi, Kedah berkuat kuasa hari ini.

Bagaimanapun, Menterinya Khairy Jamaluddin berkata, syarat wajib vaksinasi Covid-19 lengkap bagi semua pelancong dewasa masih kekal dan perlu dipatuhi.

Selain itu, beliau berkata, keputusan untuk menghentikan keperluan ujian pengesanan Covid-19 bagi pelancong ke Langkawi dibuat selepas mengambil kira peratus yang dikesan positif semasa saringan sangat rendah.

“Bagi individu disahkan positif dan sedang dalam tempoh pengasingan dan pemantauan atau individu dikenal pasti sebagai kontak rapat kepada kes positif yang sedang menjalani perintah kuarantin dan pengawasan, mereka tidak dibenarkan melancong.

“Untuk mereka yang mengalami gejala seperti demam, batuk dan selsema, dinasihatkan agar menangguhkan dahulu perjalanan,” katanya dalam kenyataan hari ini.

Sebagai langkah mengukuhkan tindakan kesihatan awam kendiri, Khairy berkata pelancong digalakkan untuk melakukan ujian Covid-19 sendiri sebelum memulakan perjalanan ke Langkawi  bagi mengurangkan risiko jangkitan kepada pelancong lain.

Sebelum ini, menerusi Projek Rintis Gelembung Pelancongan Langkawi bermula 16 September lalu, setiap pelancong yang akan bercuti ke Langkawi bukan kes positif Covid-19 dan bukan kontak rapat kepada kes positif diwajibkan menjalani ujian pengesanan Covid-19.

Ia sama ada melalui ujian pengesanan RT-PCR atau RTK-Antigent di mana-mana fasiliti dan makmal kesihatan swasta atau melakukan ujian kendiri air liur di tempat saringan di lapangan terbang atau terminal feri.

Sementara itu, Khairy berkata lagi, sehingga 10 Oktober, seramai 54,341 pelancong menjalani ujian pengesanan Covid-19 dan hanya 216 atau 0.4 peratus pelancong dikesan positif.

“Hanya seorang pelancong mengalami gejala semasa di Langkawi dan didapati positif Covid-19 melalui ujian RT-PCR. Siasatan mendapati punca jangkitan bukan di Langkawi. Tiada kluster Covid-19 berpunca daripada gelembung pelancongan di Langkawi,” jelasnya.

Sehubungan itu, beliau menegaskan, Keluarga Malaysia mesti bertanggungjawab dalam usaha mencegah penularan jangkitan Covid-19, malah kerajaan dan seluruh petugas barisan hadapan kesihatan dan keselamatan akan melakukan yang terbaik untuk merawat dan mengawal penularan jangkitan di dalam negara.

“Setiap individu yang akan melakukan perjalanan rentas negeri disarankan menjalani ujian Covid-19 kendiri sebelum memulakan perjalanan bagi melindungi diri dan seluruh Keluarga Malaysia daripada jangkitan Covid-19. Pastikan langkah-langkah pencegahan sentiasa diamalkan,” katanya.


Kes baharu Covid-19 kekal bawah 4,000

Kes baharu jangkitan Covid-19 dalam negara hari ini kekal bawah 4,000 dua hari berturut-turut dengan mencatatkan rekod 3,504 kes setakat jam 12 tengah hari.

Perkara itu diumumkan Ketua Pengarah Kesihatan, Tan Sri Dr Noor Hisham Abdullah, berkata angka itu sekali gus menjadikan sehingga ini negara mencatatkan 2,695,143 individu sudah dijangkiti virus berkenaan.

Semalam, jumlah jangkitan baharu Covid-19 di seluruh negara turun kepada 3,490 kes berbanding 4,626 kes yang dilaporkan pada Sabtu.

Jumlah itu adalah yang terendah sejak 3 Mei lalu yang merekodkan 2,500 jangkitan.

Dalam pada itu, jumlah pesakit Covid-19 yang meninggal dunia dalam tempoh 24 jam semalam turun hampir separuh berbanding 31 kes pada Sabtu, lapor Kementerian Kesihatan (KKM), hari ini.

Menurut laman sesawang CovidNOW, seramai 17 pesakit meninggal dunia semalam, termasuk tiga yang belum sempat menerima rawatan perubatan di hospital atau ‘brought in death’ (BID).

Jumlah itu menjadikan keseluruhan kematian sejak awal tahun lalu hingga semalam sebanyak 30,879 kes, termasuk 6,246 kes BID, menurut KKM.


Anggota APM dari Negeri Sembilan dikerah bantu mangsa banjir di Johor

Seramai 180 pegawai dan anggota Angkatan Pertahanan Awam (APM) dari sembilan negeri telah digerakkan ke Johor berikutan banjir yang melanda negeri itu sejak Rabu lepas.

Negeri yang terlibat itu adalah Perak, Terengganu, Selangor, Wilayah Persekutuan Kuala Lumpur, Melaka, Pulau Pinang, Kedah, Negeri Sembilan dan Pahang.

Menteri di Jabatan Perdana Menteri (Hal Ehwal Sabah, Sarawak dan Tugas-tugas Khas) Datuk Armizan Mohd Ali berkata kesemua petugas APM berkenaan ditempatkan di tiga daerah iaitu Batu Pahat, Segamat dan Muar, menurut laporan Bernama.

“Memandangkan situasi banjir di Johor agak serius, APM turut memberi bantuan dari segi aset dan logistik bagi membantu mangsa yang terkesan.

“Antaranya, enam unit lori, 12 pacuan empat roda, 14 bot, satu set generator dan 23 jaket keselamatan diberikan dalam penugasan setakat ini,” katanya kepada pemberita selepas Majlis Pentauliahan Kor Siswa Siswi Pertahanan Awam (Kor Sispa) Peringkat Kebangsaan Kali ke-13 Tahun 2022 di Universiti Malaysia Kelantan Kampus Bachok hari ini.

Beliau turut memuji tindakan awal mangsa banjir untuk menyelamatkan diri dengan berpindah ke pusat pemindahan sementara (PPS) tanpa menunggu bantuan daripada pihak berkuasa tiba.

“Untuk rekod, jumlah mangsa banjir yang ditempatkan di PPS pada Monsun Timur Laut 2022/2023 mengalami peningkatan drastik iaitu 183,454 orang setakat ini berbanding 181,907 pada MTL sebelum ini,” katanya.

Sementara itu, mengenai majlis pentauliahan berkenaan Armizan berkata pembabitan belia di Institut Pengajian Tinggi (IPT) dan Institut Pendidikan Guru (IPG) menerusi Kor Sispa merupakan antara komponen utama dalam APM bagi memperkasakan penglibatan orang awam sebagai sukarelawan di peringkat nasional, negeri mahupun daerah.

“Mereka ini akan bertindak sebagai ‘first responder’ yang terlatih bagi menghadapi acaman bencana dan kecemasan,” katanya.

Pada majlis itu, seramai 902 Pegawai Kadet Sispa daripada Kor Sispa IPT dan IPG di seluruh negara ditauliahkan dengan pangkat Leftenan Muda Pertahanan Awam.


Hampir setengah juta kanak-kanak telah lengkap 2 dos vaksin Covid-19

Jumlah kanak-kanak berusia lima hingga 11 tahun yang menerima suntikan vaksin Covid-19 kini semakin meningkat, dengan semalam sahaja sebanyak 53,515 dos vaksin telah diberikan kepada golongan itu.

Daripada jumlah itu, seramai 43,380 kanak-kanak menerima dos kedua, manakala 10,135 lagi menerima dos pertama.

Sejak Program Imunisasi Covid-19 Kebangsaan Kanak-Kanak (PICKids) dilancarkan Februari lalu hingga semalam, 412,026 atau 11.6 peratus daripada golongan itu telah lengkap divaksinasi, manakala 1,412,867 atau 39.8 peratus lagi menerima dos pertama.

Sementara itu, seramai 2,873,414 atau 92.4 peratus daripada remaja berusia 12 hingga 17 tahun telah lengkap menerima dua dos, manakala 2,974,984 atau 95.7 peratus lagi menerima dos pertama.

Belum ada remaja pada usia berkenaan yang menerima dos penggalak, walaupun Kementerian Kesihatan (KKM) memaklumkan dos ketiga itu akan ditawarkan kepada remaja berisiko tinggi yang mengalami gangguan imunokompromi yang sederhana dan teruk.

Dos penggalak untuk remaja juga akan ditawarkan kepada mereka yang mempunyai kanser, pesakit pemindahan organ yang akan menjalani terapi, dan pesakit hemodialisis atau dialisis peritoneal jangka panjang.

Dalam pada itu, seramai 15,974,034 atau 67.9 peratus individu dewasa telah menerima dos penggalak.

Selain itu, 22,960,906 atau 97.6 peratus individu dewasa telah menerima dua dos vaksin Covid-19, manakala 23,238,026 atau 98.8 peratus lagi menerima sekurang-kurangnya satu dos.

Sejak PICK bermula 24 Februari tahun lalu, sebanyak 69,633,398 dos vaksin telah diberikan kepada populasi di Malaysia, termasuk rakyat asing.


Kalah teruk di Johor, Warisan masih mahu bertanding di Semenanjung

Parti Warisan akan bertanding di beberapa kerusi Parlimen di Semenanjung pada pilihan raya umum ke-15 (PRU-15) akan datang, kata Presiden parti Datuk Seri Mohd Shafie Apdal.

Shafie berkata keputusan itu diambil bagi meneruskan saingan parti yang berpangkalan di Sabah itu di Semenanjung selepas kemunculan pertamanya pada Pilihan Raya Negeri (PRN) Johor pada Mac lepas, lapor Bernama.

“Bukan sahaja kami mahu mempertahankan kemenangan (PRU-14) di peringkat negeri Sabah, bahkan juga mahu menawarkan diri di Semenanjung,” katanya kepada pemberita pada Majlis Sumbangan dan Iftar Warisan Labuan.

Menurut Shafie pucuk pimpinan parti itu akan meneliti kawasan Parlimen di Semenanjung yang berpontensi ditandingi dan boleh dimenangi pada PRU-15 itu.

Mengulas mengenai kenyataan Setiausaha Agung DAP Anthony Loke yang menyatakan kesediaan pembangkang meneruskan memorandum persefahaman (MoU) antara kerajaan dan pembangkang selepas 31 Julai depan, Shafie berkata Warisan tidak pernah menyokong agar MoU itu diteruskan.

“Apa yang dinyatakan oleh Setiausaha Agung DAP Anthony Loke, itu adalah hak dia untuk bersuara, bagi saya, saya tidak setuju dari awal lagi, sebab itu saya tidak menandatanganinya,” katanya.

Pada Mac lepas, Setiausaha Agung DAP Anthony Loke ketika membahaskan Titah Ucapan Yang di-Pertuan Agong di Dewan Rakyat berkata pembangkang bersedia meneruskan MoU transformasi dan kestabilan politik yang dimeterai Pakatan Harapan (PH) dengan Kerajaan Persekutuan pada September tahun lalu, selepas tarikh 31 Julai depan.


Bank saman bekas presiden, 17 lagi isu pinjaman RM400 juta: Laporan

Bank Pembangunan Malaysia (BPMB) memfailkan saman terhadap 27 individu dan entiti, termasuk bekas presiden dan pengarah urusan kumpulannya Datuk Mohd Zafer Hashim, berhubung pinjaman RM400 juta yang diberikan kepada Aries Telecoms (M) Bhd sedekad lalu.

Akhbar bisnes The Edge melaporkan hari ini bahawa BPMB menuntut kerujuan sejumlah RM564.99 juta dan ganti rugi yang disebabkan oleh 27 lagi yang dinamakan sebagai defendan.

The Edge yang memetik dokumen yang difailkan di mahkamah, pinjaman RM400 juta itu diluluskan pada Mei 2012 untuk membiayai sebahagian projek RM1.3 bilion yang dijalankan oleh Aries untuk memasang rangkaian gentian optik di Semenanjung Malaysia.

BPMB – sebuah institusi kewangan pembangunan yang dimiliki sepenuhnya oleh Kerajaan Malaysia melalui Menteri Kewangan (Diperbadankan) — turut memfailkan injunksi ex-parte Mareva terhadap hampir semua defendan yang menghalang beberapa pengecualian, lapor akhbar itu.

Injunksi Mareva ialah perintah sekatan sementara yang menghalang defendan daripada melupuskan aset sehingga mahkamah memutuskan pertikaian undang-undang.

Permohonan injunksi ex-parte dijadualkan untuk perbicaraan dalam talian Jumaat ini di hadapan hakim Mahkamah Tinggi Komersial Kuala Lumpur, Ong Chee Kwan.

Menurut fail mahkamah seperti yang dilaporkan oleh The Edge, BPMB menuduh 27 defendan bersubahat dan menggunakan cara yang menyalahi undang-undang untuk bukan sahaja menipu bank, tetapi menyembunyikan penipuan tersebut dan hasilnya.

BPMB mendakwa pinjaman itu diagihkan kepada Aries tanpa memenuhi syarat yang ditetapkan.

BPMB juga mendakwa bahawa wang yang dimaksudkan untuk digunakan untuk projek gentian optik telah disalahgunakan, dan bahawa dana itu “disedut dan/atau dipindahkan secara tidak wajar” kepada entiti lain termasuk Paneagle Holdings Bhd, BVS Trinity Sdn Bhd, VCB Malaysia Bhd, Orient Telecoms Sdn Bhd dan Primawin Ltd – kesemuanya dinamakan sebagai defendan dalam saman itu.

Kelulusan pinjaman RM400 juta itu diberikan berdasarkan pelantikan Huawei Technologies Co Ltd (Huawei China) sebagai kontraktor siap guna untuk membina, mengendali dan menyelenggara rangkaian untuk projek itu.

Bagaimanapun, Huawei China kemudiannya digantikan oleh Paneagle Holdings tanpa pengetahuan penuh, persetujuan atau kelulusan BPMB.

Di sebalik perubahan korporat ini, The Edge melaporkan bahawa pinjaman itu masih dikeluarkan dalam dua bahagian sebanyak RM200 juta setiap satu kepada Aries (ketika itu dikenali sebagai V Telecoms Bhd) kerana Zafer didakwa telah mengetepikan secara berasingan dua syarat tertentu yang diperlukan.

The Edge menyenaraikan defendan lain termasuk: Pengarah Aries Wan Alias Wan Ngah dan bekas pengarah Roslina Ibrahim; Paneleagle Sdn Bhd dan pengarahnya Abdul Wahid Abdul Ghani; Open Fiber Sdn Bhd dan pengarahnya Mohd Radzi Mohamed; Orient Telecoms Sdn Bhd dan pengarahnya Mustafa Ali Zaminali Sayed.

Turut disenaraikan ialah, Muhammad Shazhakim Shazarul Hisham, dan Shaza Arina Shazarul Hisham; Silver Ridge Sdn Bhd dan pengarahnya Wong Chee Keong; BVS Trinity dan pengarahnya Abd Hadi Abd Majid; dan Zavarco Plc dan pengarahnya Tunku Mazlina Tunku Abd Aziz.


Malangnya UMNO kemaruk kuasa bersama DAP, kini menipu ahlinya pula: Hadi

Tan Sri Abdul Hadi Awang menyifatkan UMNO sebuah parti yang kemaruk kuasa sehingga sanggup meninggalkan perjuangan asal parti demi bersama dengan DAP.

Presiden PAS itu berkata, terdapat segelintir pemimpin UMNO yang menolak untuk bersama dengan Perikatan Nasional (PN) kerana sudah ditawarkan pelbagai jawatan oleh Pakatan Harapan (PH) dan mengenepikan matlamat penubuhan parti sendiri.

“PAS mengajak Ahli Parlimen (MP) UMNO supaya kembali kepada prinsip Islam memimpin bagi mencukupkan jumlah majoriti.

“Malangnya, pihak UMNO itu meninggalkan prinsip perjuangan mereka dan memilih jawatan yang ditawarkan oleh PH yang dikuasai oleh DAP, seperti tawaran menjadi Menteri, Menteri Besar, Exco, jawatan-jawatan dalam syarikat berkaitan kerajaan (GLC), dan sebagainya,” katanya dalam satu kenyataan di Facebook hari ini.

Menurut Hadi, UMNO sudah dimasuki anai-anai politik kerana terpalit dengan politik wang sehingga ditolak dua kali dalam pilihan raya umum (PRU) sebelum ini.

“UMNO yang dimasuki anai-anai politik yang merosakkan perjuangannya terus membarah dengan politik wang yang masuk ke dalam perebutan menjadi pimpinan parti di semua peringkat. Akhirnya, mereka menerima padah mengalami kelemahan yang ketara sehingga tumbang bersama kerajaannya dalam PRU-14 (Pilihan Raya Umum Ke-14) dan berikutnya.

“UMNO masih kemaruk kuasa dalam masa peralihan, malah tidak sedar diri dalam keadaan perlu dipulihkan semula kepada asas perjuangan Islam dan Melayu.

“Akan tetapi, mereka sibuk memberikan keutamaan kepada kerakusan mendapat jawatan dalam kabinet, sehingga PAS mengambil pendirian untuk mengalah kerana menjaga keutamaan agenda perpaduan umat,” katanya lagi.

Jelasnya lagi, kerajaan campuran yang disertai UMNO tersebut adalah didominasi DAP tetapi masih cuba menipu ahli-ahlinya dan mengajak mereka untuk menyokong bekas musuh mereka itu pada Pilihan Raya Negeri (PRN) nanti pula.

“Seterusnya, UMNO secara terbuka bersama PH yang didominasi oleh DAP yang berada di belakang namun menjadi penggerak yang paling berpengaruh.

“UMNO yang mempunyai masalah boleh diterima oleh PH yang mendedahkan pembohongan perjuangan reformasi yang dilaungkan secara menipu. Maka, berkumpullah pemimpin UMNO yang menipu ahli dan pengikutnya bersama kumpulan PH yang menipu rakyat.

“Para ahli UMNO yang setia kepada perjuangan, yang masih berada di atas bahtera UMNO yang telah diubah hala tujunya oleh para pemimpin yang menguasai UMNO, kini diheret ke arah yang lain daripada perjuangannya selama ini.

“Selagi masih berada di atas bahtera yang tidak berjaya diubah pemandunya yang mengikuti kompas DAP dan rakan-rakannya, maka bahtera UMNO menuju ke arah tujuan yang salah dan sesat daripada perjalanan perjuangan asalnya,” katanya.

Malah, Hadi mendakwa pemimpin UMNO juga sanggup melupakan sejarah perjuangan pemimpin terdahulu apabila gambar pemimpin sendiri pun dihilangkan dalam dewan semasa perhimpunan yang dihadiri pemimpin DAP semasa himpunan baru-baru ini.

“Dapat disaksikan kehilangan kewibawaan dan maruah para pemimpin yang mengheret UMNO bersama DAP, apabila himpunan bersama PH di dalam rumah kepunyaan UMNO, iaitu di Pusat Dagangan Dunia Kuala Lumpur (WTCKL) yang dihadiri oleh para pemimpin PH khususnya DAP, tiba-tiba gambar para pemimpin UMNO yang disanjung menjadi pejuang kemerdekaan dibuang atau ditutup dengan kehadiran kawan baharu.

“Mereka melakukan apa yang tidak diminta oleh PAS ketika himpunan bersama MN di tempat yang sama, kerana PAS mengakui tokoh-tokoh besar UMNO juga ialah pejuang menuntut kemerdekaan bersama PAS juga. Peristiwa ini menunjukkan para pemimpin UMNO sudah kehilangan izzah (keperkasaan) mereka setelah meninggalkan prinsip perjuangan.

“Ada anggapan bahawa UMNO akan dibunuh oleh PAS sekiranya UMNO bersama PAS. Ini merupakan satu sangkaan yang tidak berasaskan dasar perjuangan bersama. Percayalah UMNO akan menjadi semut yang mati dalam gula yang ditaburkan oleh PH dan penyumbang rasuah yang mendukungnya,” katanya lagi.


Hutang FELDA : Muhyiddin fail saman terhadap Anwar

Pengerusi Perikatan Nasional (PN), Tan Sri Muhyiddin Yasin memfailkan saman terhadap Perdana Menteri, Datuk Seri Anwar Ibrahim, berhubung kenyataan fitnah berkait pelupusan hutang peneroka FELDA.

Dalam pernyataan tuntutan difailkan di Mahkamah Tinggi semalam, Muhyiddin yang juga bekas Perdana Menteri itu  menuntut injunksi, ganti rugi teruk dan ganti rugi teladan/punitif.

Malah dalam tuntutan itu juga, Muhyiddin menuntut Anwar memadamkan klip—klip video yang mengandungi ucapan fitnah terhadapnya yang dimuat naik di Facebook serta merta.

“Plaintif memohon untuk perintah dan relif-relif berikut terhadap defendan -ganti rugi am, ganti rugi teladan/punitif dan ganti rugi teruk yang sepadan dengan jumlah RM200 juta pampasan yang dituntut oleh defendan terhadap plaintif.

“Faedah ke atas ganti rugi pada kadar 5% setahun dari tarikh penyiaran pertama sehingga tarikh penyelesaian penuh dan muktamad,” menurut penyataan tuntutan tersebut.

Muhyiddin yang juga Presiden Bersatu menuntut satu lnjunksi untuk menghalang defendan dan sekutunya daripada menerbitkan, mengedarkan, menyebarkan, berkongsi dan menerbitkan semula atau meneruskan penerbitan, pengedaran, penyebaran, perkongsian atau penerbitan semula dalam apa cara sekalipun.

Saman itu dikemukan selepas Anwar gagal mengemukakan permohonan maaf tanpa syarat dan secara terbuka dalam tempoh 24 jam seperti terkandung dalam surat tuntutan peguam yang dihantarnya sebelum ini.

Pada 7 Julai lalu, sempena Hari Peneroka, Anwar mendakwa langkah melupuskan hutang peneroka tidak dibuat oleh Kerajaan PN sebelum ini dan perkara itu berterusan sehingga beliau mengambil alih kerajaan.

Muhyiddin kemudian menafikan dakwaan Anwar itu dengan menyatakan pelupusan hutang peneroka sudah diselesaikan ketika pentadbirannya, dengan Ahli Parlimen Pagoh itu juga menuntut Anwar membuat permohonan maaf secara terbuka.


Kenapa perkauman dilambakkan kepada Melayu sahaja? MB Kedah

Menteri Besar Kedah Datuk Seri Muhammad Sanusi Md Nor mempersoalkan tindakan meletakkan kesalahan ke atas orang Melayu dan Islam sahaja apabila timbul sesuatu isu berkaitan perkauman, sedangkan kaum lain juga kerap membangkitkan perkara rasis.

Mengulas tindakan individu yang mempergunakan isu perkauman dalam politik, beliau yang juga Ketua Pengarah Pilihanraya PAS berkata isu berkenaan sepatutnya tidak hanya diletakkan ke atas orang Melayu dan Islam sahaja.

Pada masa sama, beliau turut membidas pakar Perlembagaan yang melambakkan kesalahan berkaitan perkauman hanya kepada orang Melayu sahaja.

Justeru, Muhammad Sanusi mengingatkan pakar Perlembagaan bahawa di Malaysia terdapat satu kaum yang hampir semuanya mengundi satu parti sahaja.

“Pakar Perlembagaan pun ada yang buta sejarah. Kalau sejarah yang telah berlalu dan dicatat dalam lembar kertas dan disampaikan secara lisan pun dia buta, bagaimana dia hendak membaca realiti semasa.

“Pasai apa (kenapa) isu perkauman yang dituduhnya itu hanya dilambakkan salahnya kepada orang melayu dan Islam sahaja?

“Apakah kerana dia tidak faham orang sebelah dia sedang bercakap tentang apa?

“Apakah dia belum sedar ada satu kaum yang hampir semuanya mengundi satu parti sahaja iaitu parti dia dan parti kawan-kawan dia,” katanya dalam kenyataan hari ini.

Muhammad Sanusi dipercayai mengulas kenyataan Timbalan Pengerusi DAP Pulau Pinang P Ramasamy baru-baru ini yang mempersoalkan dominasi Melayu dalam perkhidmatan awam.

Sebelum ini, Ramasamy turut mengaitkan bahawa jumlah kakitangan awam yang terlalu ramai dan didominasi oleh Melayu adalah punca perkhidmatan awam menjadi lapuk atau tepu.

Ramasamy yang juga Felo Penyelidik Kanan Pelawat di Institut Pengajian Asia Tenggara, Singapura mengenai politik Asia Tenggara seterusnya mendesak supaya “dominasi Melayu” dalam perkhidmatan awam dihentikan.

Timbalan Ketua Menteri Pulau Pinang itu beranggapan perkhidmatan awam telah lapuk atau tepu, puncanya kerana perkhidmatan awam didominasi oleh orang Melayu. Maka, penyelesaiannya ialah untuk kerajaan pimpinan Datuk Seri Anwar Ibrahim mesti pecahkan dominasi tersebut.


Covid-19: Kes baharu perlihatkan trend peningkatan

Jangkitan baharu Covid-19 negara memperlihatkan trend peningkatan semula apabila 2,551 kes dilaporkan dalam tempoh 24 jam lalu, berbanding 2,148 kes semalam.

Ketua Pengarah Kesihatan, Tan Sri Dr Noor Hisham Abdullah berkata, daripada jumlah itu 2,522 membabitkan jangkitan tempatan, manakala 29 lagi adalah kes import.

Sarawak menjadi negeri tertinggi mencatatkan kes baharu dengan 960 kes, diikuti Selangor (590) dan Kuala Lumpur (245).

Ketua Pengarah Kesihatan Tan Sri Dr Noor Hisham Abdullah berkata, Kelantan pula mencatat 164 kes; Sabah (143); Johor (121); Pulau Pinang (91); Negeri Sembilan (53); Perak (49); Pahang (47); Kedah (35); dan Melaka (28).

Sebanyak 16 kes dicatat di Terengganu manakala Putrajaya mencatat enam kes, Perlis (dua) dan Labuan merekodkan satu kes bagi tempoh 24 jam lepas.

Dua kematian turut dicatatkan hari ini. Sementara 227 pesakit kini dirawat di unit rawatan rapi dengan 91 memerlukan bantuan alat pernafasan.


Tujuh lelaki mengaku salah merusuh, terbalikkan kereta di Kota Masai

Empat penunggang p-hailing antara tujuh lelaki yang mengaku bersalah di Mahkamah Majistret Johor Bahru hari ini (7 November 2022) atas pertuduhan merusuh dan menterbalikkan kenderaan di sebuah stesen minyak pada Khamis lalu (3 November).

Tertuduh, Muhammad Adam Abd Rahim, 18; Mohamad Hairul Hasraf Seeni Abdul Cader, 22; Morrisson Malvin Anak Mada, 19; Shaikh Al Amin Idrus, 21; Nur Khairul Amal Abdul Harsir, 19; Daniel Haziq Sheikhanna, 21; dan Romie Rahimi, 41; membuat pengakuan itu selepas pertuduhan dibacakan kepada mereka di hadapan Majistret Hidayatul Syuhada Shamsudin.

Mengikut kertas pertuduhan, kesemua tertuduh merosakkan tingkap dan pintu sebuah kereta milik seorang lelaki berusia 21 tahun sebelum menterbalikkannya.

Kerosakan itu dilakukan dengan menumbuk, menendang, memukul dengan topi keledar, dan membaling batu sebelum mereka secara kolektif menterbalikkan kereta itu hingga menyebabkan kerosakan bernilai RM15,000.

Kesalahan itu dilakukan di sebuah stesen minyak di Kota Masai 2, Jalan Nenas di Taman Kota Masai, Pasir Gudang pada jam 9.40 malam, 3 November.

Tertuduh boleh didakwa mengikut Seksyen 427 Kanun Keseksaan kerana melakukan khianat, yang membawa hukuman penjara maksimum lima tahun, denda atau kedua-duanya jika sabit kesalahan.

Pendakwaan kes dilakukan oleh Timbalan Pendakwa Raya Nur Aqiilah Ahmad Rofaie, manakala kesemua tertuduh tidak diwakili peguam, menurut The Star.

Ketika pendakwaan, Nur Aqiilah memaklumkan mahkamah bahawa perkara itu adalah kesalahan tidak boleh jamin, bagaimanapun, jika mahkamah membenarkan ikat jamin, dia mencadangkan sejumlah RM10,000.

Selain empat penunggang p-hailing, tiga lagi ialah juruteknik mesin basuh, penjual topi dalam talian dan seorang pelajar kolej.

Mahkamah kemudian membenarkan ikat jamin RM7,000 bagi setiap tertuduh dengan seorang penjamin dan tambahan tempoh untuk tidak mengganggu saksi atau mangsa serta melaporkan diri di balai polis berhampiran setiap bulan.

Mahkamah juga menetapkan 18 Disember untuk sebutan dan hukuman seterusnya. Sehingga jam 2 petang Isnin, kesemua tertuduh masih belum membayar ikat jamin.

Terdahulu, pada 4 November lalu, polis menahan sembilan orang yang terlibat dalam kekecohan yang tercetus di sebuah stesen minyak di Kota Masai, Pasir Gudang.

Ketua Polis Daerah Seri Alam Superintendan Mohd Sohaimi Ishak berkata, suspek yang berumur antara 16 dan 41 tahun itu akan dihadapkan ke mahkamah untuk direman.

Kekecohan berlaku selepas kemalangan membabitkan motosikal dan kereta, di mana kedua-dua mangsa cedera ringan namun stabil.

“Susulan kemalangan itu, sekumpulan lelaki tidak dikenali menyerang salah seorang mangsa dengan merosakkan dan menterbalikkan keretanya,” katanya.


Indonesia sedia enam strategi hadapi gelombang ketiga Covid-19

Pemerintah Republik Indonesia menggariskan enam strategi bagi menangani gelombang ketiga Covid-19 yang dijangka hujung tahun ini, sekali gus mengekalkan situasi penurunan jumlah kes harian sekarang ini.

Negara itu melaporkan dalam tempoh 24 jam sehingga 12 tengah hari tadi, 997 jangkitan baharu direkodkan, menjadikan keseluruhannya sejak pesakit pertama Covid-19 dikesan di negara itu pada 2 Mac tahun lalu, kepada 4,234,011 kes positif.

Menteri Komunikasi dan Informasi Indonesia, Johnny G Plate berkata usaha menurunkan jumlah jangkitan harian Covid-19 di negara itu tidak boleh dihentikan.

Berdasarkan kepada pengalaman tahun lalu, jumlah pergerakan orang awam ketika cuti Krismas dan Tahun Baharu meningkat, sekali gus mencetuskan peningkatan kadar jangkitan dan kematian.

“Kali ini pemerintah lebih bersedia menangani masalah itu dengan menggariskan enam strategi,” katanya pada sidang media hari ini.

Pertama katanya, pemerintah akan memastikan kelonggaran yang diberikan dengan kawalan ketat.

“Ingin diingatkan sekali lagi bahawa penurunan tahap perintah Pemberlakukan Pembatasan Kegiatan Masyarakat (PPKM) tidak bermaksud orang ramai boleh berasa senang dan bebas. Kita mesti kekal berjaga-jaga dan mengurangkan pergerakan,” katanya.

Johnny berkata strategi kedua ialah usaha memperhebatkan suntikan vaksin dalam kalangan warga tua, terutama di kawasan tumpuan pembangunan ekonomi, bertujuan mengurangkan jumlah kematian yang disebabkan gelombang ketiga.

“Ketiga, pemerintah Indonesia juga akan mempercepat inokulasi Covid-19 untuk kanak-kanak, sehingga imuniti kelompok dapat dicapai menjelang cuti Krismas dan Tahun Baru,” katanya.

Keempat, katanya seiring dengan pembukaan semula penerbangan antarabangsa, pemerintah Indonesia komited untuk mengenakan protokol kesihatan yang ketat terhadap pelancong global, terutama ke Bali. Ini berikutan pembukaan semula Lapangan Terbang Antarabangsa Ngurah Rai Bali pada 14 Oktober 2021.

“Seterusnya, peranan pentadbir peringkat daerah akan dipertingkatkan khususnya dalam memantau kegiatan masyarakat selain mendidik mereka mengenai perincian langkah-langkah kesihatan wajib.

“Akhirnya, pemerintah Indonesia terus mempromosikan protokol kesihatan untuk meningkatkan disiplin rakyat,” katanya.


SPRM sita lebih RM35 juta wang, harta penggodam sistem imigresen

Enam lagi individu, termasuk empat pekerja teknikal syarikat pembekal sistem komputer ditangkap selepas dipercayai menerima rasuah bagi menggodam sistem Jabatan Imigresen.

Ketua Pesuruhjaya Suruhanjaya Pencegahan Rasuah Malaysia (SPRM), Datuk Seri Azam Baki berkata, dua lagi adalah kakitangan imigresen yang disyaki bersekongkol dengan sindiket menggodam rangkaian Sistem Imigresen Malaysia (MyIMMs).

“Tangkapan terbaru ini adalah lanjutan dari operasi bersama Jabatan Imigresen yang telah dilaksanakan pada 6 April lalu di 22 lokasi sekitar Kuala Lumpur dan Sungai Petani, Kedah,” katanya.

Dalam operasi 6 April lalu, lima individu termasuk ketua sindiket bergelar Datuk dan seorang bekas pegawai imigresen ditangkap.

Menerusi kenyataan hari ini, Azam berkata, 147 akaun daripada 30 individu dan 11 syarikat yang berjumlah hampir RM10 juta telah dibekukan.

“Selain itu, dianggarkan sebanyak 30 unit hartanah berjumlah RM11,868,835 dan 66 buah kenderaan berjumlah RM13,691,847 turut disita serta dibekukan yang mana jumlah keseluruhan adalah sebanyak RM25,560,682,” katanya.

Empat pekerja teknikal dan kakitangan imigresen yang ditangkap berusia antara 34 dan 42 tahun dikenal pasti terbabit menjalankan aktiviri penggodaman MyIMMs

“Penahanan keempat-empat pekerja syarikat pembekal tersebut telah membawa kepada penemuan beberapa komputer di JIM yang telah dilengkapi dengan peranti serta perisian penggodaman.

“Rentetan daripada itu beberapa perkakasan IT dan komputer telah disita daripada pejabat JIM. Turut disita komputer riba dan external hard disk milik pekerja syarikat pembekal sistem yang digunakan bagi tujuan penggodaman sistem.

“Setakat ini, pihak SPRM telah mengenal pasti empat hotel ternama sekitar sini yang telah dijadikan sebagai pusat operasi penggodaman,” katanya


Sydney longgar sekatan Covid-19 mulai 11 Oktober

Sekatan Covid-19 akan dilonggarkan di Sydney mulai 11 Oktober ini, kata pihak berkuasa, susulan bandar terbesar di Australia itu akan keluar daripada ‘lockdown’ yang dikuatkuasakan hampir empat bulan, setelah mencapai sasaran vaksinasi 70 peratus penduduknya.

Individu yang lengkap divaksin di New South Wales (NSW) dibenar meninggalkan kediaman mereka dengan alasan apa pun termasuk mengunjungi pub, kedai runcit, pawagam dan gimnasium, yang akan dibuka semula di bawah peraturan jarak sosial yang ketat.

Menerusi kelonggaran itu, 10 individu yang lengkap divaksin juga dibenar berkumpul di rumah, manakala kapasiti kehadiran padan majlis besar seperti perkahwinan dinaikkan kepada 100 individu.

Kelab malam juga akan dibukan semula kepada orang ramai setelah 80 peratus penduduknya lengkap divaksin, sementara pelitup muka tidak wajib dipakai di pejabat.

Australia juga akan menguatkuasakan sistem pasport vaksinasi untuk memastikan mereka yang belum sepenuhnya diinokulasi tetap berada di bawah perintah tinggal di rumah sehingga 1 Disember.

“Vaksinasi adalah kunci kebebasan dan pengorbanan kita. Usaha seluruh penduduk New South Wales telah memastikan bahawa kita dapat membuka negeri ini secepat mungkin,” kata Ketua Menteri Dominic Perrottet kepada wartawan di Sydney pada Khamis.

Bandar terbesar di Australia seperti Sydney, Melbourne dan Canberra sudah menjalani sekatan penutupan sejak beberapa minggu lalu untuk mencegah penularan varian Delta, yang menyebabkan ekonomi Australia di ambang kemelesetan kedua sejak beberapa tahun lalu apabila terpaksa menanggung kerugian hampir A$2 trilion.

Pihak berkuasa di bandar raya itu terus berusaha mencegah penularan Covid-19 bagi memastikan sekatan dilonggarkan secara bertahap apabila jumlah penduduk lengkap divaksin mencapai kadari 70 peratur, 80 peratus dan 90 peratus.

Australia sebahagian besarnya bebas daripada virus sepanjang tahun ini sehingga gelombang ketiga jangkitan yang disebabkan oleh varian Delta yang bergerak pantas merebak.

Namun, jumlah kes Covid-19 di negara itu masih rendah, dengan kira-kira 120,000 kes dan 1,381 kematian. Jangkitan harian di New South Wales jatuh ke tahap terendah dalam lebih dari tujuh minggu pada 587 kes hari ini, sementara kes di Victoria meningkat kepada 1,638, kenaikan jangkitan kedua tertinggi harian.

Negeri dengan jumlah kes yang rendah masih menutup sempadan dengan NSW dan Victoria, walaupun setelah tahap vaksinasi penuh mencapai 80 peratus, kerana bimbang pembukaan semula sempadan itu akan menyebabkan kes di negeri mereka meningkat semula. – Agensi


PH kembali serang Peguam Negara

Pakatan Harapan (PH) yang kecewa kerana gagal mengangkat ketua mereka Datuk Seri Anwar Ibrahim sebagai Perdana Menteri (PM) ke-9, kembali meniupkan sentimen kemarahan terhadap kerajaan ‘Keluarga Malaysia’.

Perkara ini muncul susulan pendapat Peguam Negara, Tan Sri Idrus Harun bahawa undi percaya terhadap keabsahan Datuk Seri Ismail Sabri Yaakob sebagai PM tidak perlu dibentangkan pada sidang Dewan Rakyat yang akan bermula 13 September ini.

Dalam kenyataan hari ini, Majlis Presiden PH beranggapan kenyataan Peguam Negara bagi pihak Kerajaan ini adalah amat biadab, melanggar semangat Perlembagaan Persekutuan, malah melanggar titah dan juga derhaka terhadap Seri Paduka Baginda.

Secara tidak langsung kenyataan Majlis Presiden PH hari ini memberi tempias kepada kerajaan Ismail Sabri yang dituduh oleh Anwar cuba untuk tidak mengadakan undi percaya di Parlimen sebagaimana dititahkan Yang di-Pertuan Agong.

Menurut kenyataan itu Majlis Presiden PH berkata kenyataan Peguam Negara bertentangan dengan titah Yang di-Pertuan Agong kepada semua ketua parti sewaktu sesi menghadap di Istana Negara pada 17 Ogos lalu.

PH berkata seperti yang terakam di dalam kenyataan media Istana Negara bertarikh 18 Ogos 2021, Seri Paduka Baginda telah bertitah bahawa “Perdana Menteri yang telah dilantik oleh Baginda menurut Perkara 40(2)(a) dan 43(2)(a) Perlembagaan Persekutuan hendaklah secepat mungkin mengemukakan usul undi percaya di Dewan Rakyat untuk mengabsahkan beliau mendapat kepercayaan majoriti ahli Dewan Rakyat.”

PH juga mengingatkan bahawa Peguam Negara telah hadir, menjadi saksi malah telah mendengar sendiri titah Seri Paduka Baginda sewaktu sesi menghadap ini.

“Di manakah logik dan kewarasan Peguam Negara apabila berkata kuasa Seri Paduka Baginda melantik Perdana Menteri boleh ditidakkan dengan satu usul undi percaya di Parlimen apabila pembentangan usul undi percaya itu dititah sendiri oleh Seri Paduka Baginda?

“Tindakan seseorang Perdana Menteri yang dilantik Yang di-Pertuan Agong bagi menggantikan Perdana Menteri terdahulu seterusnya mengemukakan usul undi percaya di Parlimen bagi mengabsahkan sokongan majoriti adalah tindakan yang punyai duluan (precedent) di Parlimen Malaysia.

“Oleh yang demikian, Majlis Presiden beranggapan bahawa kenyataan Peguam Negara bagi pihak Kerajaan ini adalah amat biadab, melanggar semangat Perlembagaan Persekutuan, malah melanggar titah dan juga derhaka terhadap Seri Paduka,” kata PH yang memetik undi percaya pernah berlaku ketika Tun Hussein Onn dan Tun Abdullah Ahmad Badawi menjadi PM.

Sehubungan itu PH mendesak Peguam Negara meletak jawatan kerana beliau bukan sahaja telah derhaka terhadap Agong tetapi beliau juga telah mengkhianati Perlembagaan Persekutuan dan sistem demokrasi berparlimen.

“Perdana Menteri tidak harus mengguna pakai nasihat Peguam Negara yang salah ini sekiranya Perdana Menteri tidak mahu mengikuti jejak langkah mantan Perdana Menteri ke-8 yang mengakibatkan ketidakstabilan politik apabila keabsahan beliau senantiasa diragui dan dipertikai,” kata PH.


Tiada laporan polis dibuat dakwaan Anwar anggota tentera undi awal

Menteri Dalam Negeri kerajaan sementara Datuk Seri Hamzah Zainudin hari ini (13 November 2022) berkata tiada laporan polis dibuat berhubung dakwaan Datuk Seri Anwar Ibrahim bahawa anggota tentera di Bera telah pun membuang undi sebelum hari pengundian awal 15 November.

Anwar juga mendakwa sebahagian daripada mereka dibayar RM300 setiap seorang di kawasan pilihan raya Perdana Menteri sementara Datuk Seri Ismail Sabri Yaakob di Parlimen Bera.

“Apabila kita ada laporan polis, kita akan benarkan PDRM melakukan siasatan menyeluruh.

“Buat masa ini, setakat ini, saya rasa kami belum menerima sebarang laporan polis berhubung isu itu,” katanya pada sidang media di Maktab Teknik Polis Diraja Malaysia (PDRM) di Bakri, Johor.

Terdahulu, Hamzah menghadiri sesi taklimat tatacara pengurusan banjir bersama beberapa pegawai kanan polis Johor.

Sebelum ini media melaporkan Anwar membuat dakwaan mengenai anggota tentera yang mengundi awal telah diberikan RM300 tiap seorang pada satu majlis di Kuala Terengganu baru-baru ini.

Pengundian awal dijadualkan pada 15 November.

“Bagaimana ini (pengundian awal) berlaku hari ini? Saya bimbang ada wang, tekanan, dan penipuan yang terlibat,” kata Anwar dipetik sebagai berkata.

Sebagai tindak balas, Ismail Sabri dilaporkan menolak dakwaan itu sebagai pembohongan dan menuntut Anwar memohon maaf kepada Angkatan Tentera Malaysia.

Hari ini, Panglima Angkatan Tentera Tan Sri Affendi Buang menjelaskan proses pembuangan undi bagi anggota Angkatan Tentera Malaysia (ATM) yang berdaftar sebagai pengundi pos telah bermula 7 November lalu.

Beliau juga berkata bagi pengundian awal Selasa ini pula, seramai 146,737 anggota dan pasangan akan mengundi di 153 pusat mengundi yang telah diwartakan Suruhanjaya Pilihan Raya (SPR).


Cuti raya kakitangan kesihatan Kelantan dibeku

Jabatan Kesihatan Kelantan membekukan cuti Aidilfitri kira-kira 14,000 kakitangannya berikutan kes Covid-19 di negeri itu masih menunjukkan peningkatan.

Pengarahnya, Datuk Dr Zaini Hussin berkata, walaupun semua kakitangan tidak dibenarkan bercuti, jabatan itu masih memerlukan kakitangan tambahan kerana kes Covid-19 meningkat setiap hari.

Kelantan mencatatkan 401 kes baharu Covid-19 dalam tempoh 24 jam, sementara dua daripada 18 kematian peringkat nasional pula adalah dari negeri itu.

Sebanyak 140 kes positif baharu di Kelantan adalah daripada sembilan kluster yang dilaporkan sebelum ini membabitkan Kluster Jalan Padang Tembak sebanyak 85 kes; Kluster Halban Dua (24); Kluster Kg Pemanok (9); Kluster Kg Pangkal Chuit (9); Kluster Kg Domis (8); Kluster Pulai Chondong (2); dan masing-masing satu bagi Kluster Batu Lada, Kluster D’Lahar dan Kluster Kg Tangok.

Mengulas lanjut Dr Zaini berkata, penambahan kakitangan tidak menjadi masalah kerana Kementerian Kesihatan akan menghantar jururawat yang dilantik secara kontrak ke seluruh negara.

Katanya, mereka akan dihantar secara berkala ke seluruh negara mengikut keperluan negeri.

“Sebelum ini, jabatan ini telah menerima seramai lima kakitangan kesihatan daripada Kedah untuk membantu tetapi dihantar balik berikutan negeri itu juga turut menunjukkan peningkatan yang sama dengan negeri lain, ” katanya


Rafizi gagal dedah peralatan kapal LCS boleh dibeli di 7-Eleven seperti dijanjikan

Timbalan Presiden PKR Rafizi Ramli yang mendakwa barangan peralatan perang kapal tempur pesisir pantai (LCS) boleh dibeli di 7-Eleven, tidak menyatakan apakah jenis barang berkenaan.

Dalam kenyataan terbaharu hari ini, dia hanya mendedahkan syarikat yang didakwanya sebagai palsu dan digunakan untuk menjadi pembekal alat-alat ganti kepada projek kapal LCS.

Semalam, bekas Ahli Parlimen Pandan itu mendedahkan pembelian peralatan kapal LCS yang katanya boleh dibeli di 7-Eleven tidak ada kena mengena dengan pembinaan kapal tempur milik Tentera Laut Diraja Malaysia (TLDM) itu.

“Tunggu Isnin, saya akan sebut barang jenis apa dibeli dengan RM1.7 bilion (peruntukan untuk membina LCS itu).

“Ada yang tak ada kena-mengena dengan perang pun, yang kita boleh beli dari 7-Eleven,” katanya pada majlis pelancaran trak #AyuhMalaysia di Wangsa Maju malam semalam.

Rafizi sebelum ini juga membuat pendedahan dengan menamakan beberapa pemimpin UMNO yang terlibat dalam skandal LCS yang terdiri daripada bekas Perdana Menteri, Datuk Seri Najib Razak, bekas Menteri Pertahanan Datuk Seri Ahmad Zahid Hamidi dan Menteri Pertahanan sekarang, Datuk Seri Hishammuddin Hussein.

Skandal LCS tercetus susulan pendedahan Jawatankuasa Kira-Kira Wang Negara (PAC) pada 4 Ogos lalu, dua tahun selepas memulakan siasatan terhadap kontrak bernilai RM9.13 bilion.

PAC – badan dwipartisan di Parlimen – berkata projek membina enam kapal itu telah dianugerahkan oleh Kementerian Pertahanan kepada Boustead Naval Shipyard Sdn Bhd (BNS) melalui rundingan terus, dan kerajaan telah membayar RM6.08 bilion atau 66.65 peratus daripada kos setakat ini.

Bagaimanapun, tiada satu pun kapal LCS telah dihantar. Mengikut garis masa PAC, lima kapal LCS sepatutnya telah siap dan diserahkan kepada kerajaan menjelang Ogos 2022.

Susulan itu, kerajaan bertindak menyahklasifikasi dokumen berhubung perolehan LCS dan terbukti terdapat nama pemimpin-pemimpin UMNO yang terlibat secara langsung dalam mengatur projek kapal itu.

Zahid yang juga Presiden UMNO didedahkan dalam dokumen itu menandatangani dalam satu surat yang menyokong perolehan itu diberikan kepada kontraktor pilihannya walaupun pada awalnya menafikan terlibat dalam meluluskan projek tersebut.

Untuk rekod, pemberian kontrak pembekalan enam kapal LCS itu diberikan ketika Barisan Nasional dan UMNO memerintah iaitu bermula dengan surat anugerah pada 2011 disusuli penyerahan kontrak kepada Boustead Naval Shipyard Sdn Bhd (BNS) pada 2014.

Sementara itu, dalam kenyataan hari ini Rafizi mendakwa dua syarikat palsu – Alizes Marine Limited didaftar di Malta dan Alizes Marine Labuan didaftar di Labuan – digunakan untuk menjadi pembekal alat-alat ganti projek kapal LCS.

Menurutnya Alizes Marine Limited hanya diketahui apabila pangkalan data syarikat pesisir luar pantai dibocorkan oleh pemberi maklumat sehingga menjadi skandal besar dunia dikenali sebagai Panama Papers dan Paradise Papers.

Dia juga mendakwa syarikat-syarikat seperti itu yang gtiada kepakaran telah dilantik menjadi juru runding teknikal projek berkenaan dan menghantar invois bagi kerja-kerja yang tidak dilaksanakan.

“Sebanyak RM23.37 juta diselewengkan menggunakan kaedah ini di awal pelaksanaan projek sekitar 2011 hingga 2014,” dakwanya.

Rafizi juga mendedahkan kononnya Alizes Marine dilantik sebagai pembekal alat gantian kepada projek LCS, berdasarkan maklumat palsu ia mempunyai lesen daripada kerajaan Perancis untuk menjadi pengeksport global alat ganti pertahanan.

“Projek LCS membayar sekitar RM210 juta bagi alat-alat gantian yang kononnya dibekalkan oleh syarikat Perancis tetapi bayaran diselewengkan ke syarikat-syarikat palsu yang ditubuhkan di Malta dan Labuan,” katanya.

Dia juga mendakwa pemegang saham syarikat berkenaan mempunyai kaitan dengan bekas timbalan menteri pertahanan daripada UMNO ketika BN memerintah sebelum ini.


Empat maut van bertembung bas

Empat juruteknik syarikat swasta maut apabila van dinaiki mereka yang dalam perjalanan dari Setiu ke Kuala Terengganu, terlibat dalam kemalangan di Kampung Sungai Ikan, di Kuala Nerus, petang semalam.

Ketua Balai Bomba dan Penyelamat Kuala Nerus Azmi Omar berkata kemalangan yang berlaku pada 6.22 petang itu turut melibatkan sebuah kereta Proton Wira dan Proton Persona dari arah yang sama, serta sebuah bas ekspres dari arah Temerloh, Pahang menuju ke Jertih, lapor Bernama.

“Ketika sampai di tempat kejadian kami mendapati seorang mangsa yang menaiki van telah dikeluarkan orang awam manakala tiga lagi mangsa yang maut masih berada di dalam van tersebut.

“Kejadian itu turut menyebabkan pemandu Proton Wira dan penumpang Proton Persona mengalami kecederaan, manakala 13 penumpang bas ekspres termasuk pemandu, serta pemandu Proton Persona tidak mengalami sebarang kecederaan,” katanya ketika ditemui pemberita di lokasi insiden.

Mangsa yang maut adalah Syed Mohd Shukri Tuan Yahya, 36; Muhammad Saufi Jusoh, 34; Mohd Shahlan, 37, dan pemandu van yang masih belum dikenal pasti identitinya.

Azmi berkata kemalangan itu dipercayai berlaku apabila van tersebut gagal memotong kereta Proton Wira sebelum bertembung dengan bas ekspres dari arah bertentangan.

Katanya, perlanggaran itu menyebabkan kereta Proton Wira berkenaan merempuh kereta Proton Persona yang berada di laluan sama.

Menurut Azmi, seramai 18 anggota termasuk pegawai dari Balai Bomba dan Penyelamat (BBP) Kuala Nerus dan BBP Kuala Terengganu bersama tiga jentera terlibat dalam operasi mengeluarkan mangsa.

Beliau berkata keseluruhan operasi selesai sepenuhnya pada 9.20 malam tadi dan keempat-empat mayat telah dibawa ke Jabatan Forensik Hospital Sultanah Nur Zahirah di Kuala Terengganu untuk tindakan lanjut.


Rizab gas dimiliki Rusia selama 62 tahun

Rusia mempunyai rizab gas untuk tempoh 62 tahun, yang secara teknikalnya boleh diekstrak, kata ketua agensi Rosnedra yang menguruskan sumber mineral bawah tanah dalam satu temu bual pada Rabu, lapor Sputnik.

“Kami mempunyai gas asli yang mencukupi, dan secara teknikalnya boleh diekstrak, dan mampu bertahan untuk tempoh 62 tahun,” kata Yevgeny Petrov kepada media tempatan Rossiyskaya Gazeta.

Pegawai itu bagaimanapun tidak menyatakan sama ada rizab minyak itu berdaya maju untuk diekstrak pada harga gas semasa.

Setakat Januari 2022, Rosnedra menganggarkan rizab minyak yang boleh diperoleh, mampu bertahan untuk tempoh 39 tahun, manakala rizab minyak boleh dipulihkan semula, yang berdaya maju untuk diekstrak pada harga AS$70-80 setong, mampu menyumbang kepada Rusia selama 33 tahun.


Kenaikan OPR, Affin umum akan semak semula kadar rujukan pinjaman

Affin Bank Bhd, Affin Islamic Bank Bhd dan Affin Hwang Investment Bank akan menyemak semula kadar rujukan pinjaman/pembiayaan mereka dengan kenaikan sebanyak 25 mata asas (bps) berkuat kuasa 8 Mei.

Dalam satu kenyataan hari ini, kumpulan perbankan itu berkata langkah itu dibuat berikutan pengumuman Bank Negara Malaysia berhubung kenaikan kadar dasar semalaman (OPR) kepada tiga peratus daripada 2.75 peratus pada Rabu, menurut laporan Bernama.

Selaras dengan semakan itu katanya, Kadar Deposit Tetap Affin Bank dan Deposit Berjangka-i Affin Islamic Bank juga akan diselaraskan meningkat, berkuat kuasa hari yang sama.


NZ longgarkan sekatan Covid-19 secara berperingkat

New Zealand hari ini memaklumkan rancangan membuka semula sempadannya secara berperingkat kepada rakyatnya yang terkandas di luar negara setelah hampir dua tahun menghadapi sekatan perjalanan ketika pandemik Covid-19 menular ke seluruh dunia.

Menteri Penyelaras Covid-19, Chris Hipkins memberitahu ketibaan pelawat dari negara di pulau Pasifik itu akan diberikan arahan perjalanan bebas tanpa kuarantin mulai bulan depan dan negara berisiko rendah lain akan dipertimbangkan untuk ke New Zealand mulai awal tahun depan.

Jelasnya, tempoh kuarantin selama 14 hari yang dikenakan sebelum ini akan dikurangkan kepada tujuh hari mulai awal November ini dan akan diberikan kebenaran untuk pengasingan kendiri di rumah.

Sebelum ini, penutupan sempadan di negara itu menjadi salah satu benteng untuk menghalang penularan Covid-19, namun varian Delta sudah menyebabkan penularan virus itu ke seluruh bandar Auckland sehingga tercetusnya banyak jangkitan baharu.

“Apabila sekatan sempadan dibuka semula, kami juga turut menyedari tekanan itu apabila peningkatan penduduk New Zealand sama ada dari tempatan dan dari luar akan memasuki negara ini untuk bertemu dengan orang tersayang,” jelasnya.

Sebelum ini, New Zealand hanya merekodkan 28 kematian dari lima juta populasinya dan hanya lebih 5,900 kes jangkitan akibat Covid-19 serta penduduk di negara itu sudah menikmati kehidupan normal seperti sedia kala.

Namun, setelah kelonggaran sempadan diumumkan negara itu, lebih puluhan ribu rakyat New Zealand yang tinggal di luar negara sudah mula menempah hampir 4,000 bilik kuarantin.

Jelas Hipkins, apabila kadar vaksinasi lengkap di negara itu mencapai 90 peratus, pihaknya akan mula mengarahkan pengasingan kendiri di rumah bermula awal bulan tahun depan.

Beliau memaklumkan, tiada keputusan muktamad untuk menentukan sama ada hanya warga New Zealand atau bukan warganegara yang dibenarkan untuk melakukan kuarantin kendiri di rumah.

Jurucakap Pembangkang Covid-19, Chris Bishop tidak bersetuju dengan rancangan tersebut dan mengatakan ketibaan pelawat yang divaksin lengkap dari negara berisiko rendah tidak perlu menjalani kuarantin.

“Sudah tiba masanya kita membuka semula pintu masuk negara kita kepada dunia,” katanya.

Selain itu, Hipkins turut tidak memberikan sebarang penjelasan mengenai pembukaan semula sempadan dengan Australia kerana sejak ia membuka pintu masuk pada April lalu, terdapat banyak gangguan dan jangkitan baharu, sehingga terpaksa menutup semula sempadan bermula Jun lalu bagi mengelakkan penularan pelbagai virus ke negara itu.


Dunia iktiraf makanan haiwan ilham murid Tahun Lima dari Kuantan

Maryam Muzamir, murid Tahun Lima Sekolah Kebangsaan Perempuan Methodist, Kuantan, tidak menyangka akan mengharumkan nama negara pada peringkat dunia seawal usia 11 tahun.

Bersaing dengan 600 peserta dari 70 negara, termasuk dari negara maju, ‘Yam’ meraih tiga pingat emas pada Pertandingan Ciptaan, Inovasi Antarabangsa Keenam (iCAN) 2021 di Toronto, Kanada bulan lalu.

Apa yang membuatkan beliau berjaya menjadi peserta termuda memenangi anugerah global sempena kempen perubahan iklam dunia mengalahkan semua peserta dunia itu?

Di negara kita terdapat banyak kulit udang dan siput sedut yang setiap hari dibuang begitu sahaja. Namun, Maryam memperoleh ilham mengumpul semua sisa itu, merumuskannya menjadi makanan haiwan dan menamakannya YAM 2.0.

Kini, YAM 2.0 bukan sahaja dikenali di Malaysia sebagai produk makanan haiwan, malah namanya mengundang populariti apabila Yam merangkul Pingat Emas iCAN 2021, Anugerah Khas Kanada, dan Anugerah Pereka Muda Terbaik iCAN 2021.

Kejayaan Yam juga mendapat ucapan tahniah daripada Perdana Menteri, Datuk Seri Ismail Sabri Yaakob, serta rakyat Malaysia.

Yam banyak mendapat galakan daripada bapanya Pensyarah di Fakulti Kejuruteraan Awam, Universiti Malaysia Pahang (UMP), Prof Madya Dr Muzamir Hasan dan ibunya Noor Nazihah Ma’amor.

Contohnya, Yam meraih kejayaan sejak di Tahun Empat dan sudah memenangi tiga emas dalam pertandingan inovasi dan rekacipta peringkat kebangsaan hasil kesungguhannya.

Inovasi YAM 2.0 diketengahkan pada anugerah iCAN 2021 bermula apabila dia melihat banyak bahan buangan dari restoran yang terdiri daripada cengkerang dan kulit makanan laut.

Maryam yang mempunyai minat untuk mengkaji dan banyak melihat di Youtube kemudiannya merancang inovasi dengan mencipta ramuan sendiri daripada bahan buangan itu kepada makanan haiwan kos rendah sehingga usahanya membuahkan hasil.

Rekaan tersebut secara tidak langsung boleh mengawal harga makanan pembekal untuk haiwan ternakan.

Kejayaan Yam mengundang ulasan dalam rancangan bual bicara ‘The Late Late Show with James Corden’. Dalam episod yang disiarkan pada 23 September dan difokuskan kepada isu perubahan iklim dan kelestarian, James Corden, memuji Maryam dan memuat naik klip dari episod tersebut di Twitter.

Klip itu menjadi viral dengan lebih daripada 752,800 tontonan dan lebih daripada 20,800 ciapan semula.

Dimulakan dengan Corden yang memperingati usia muda Maryam dan memuji penemuannya.

“Maryam Muzamir – gadis muda berusia 11 tahun dari Malaysia. Dia mendapati penggunaan sisa makanan biasa … makanan laut, kerang dan dia mengubah cengkerang itu menjadi makanan ternakan baru yang sihat dan lestari. Dia berumur 11 tahun! Ya, di Malaysia,” kata Corden ketika penonton studio mula bertepuk tangan.

Corden kemudian mengetengahkan lebih lanjut bagaimana Maryam telah memenangi tiga anugerah antarabangsa.

Diilhamkan oleh aktivis iklim muda Greta Thunberg, Maryam ingin menyelesaikan masalah 15,000 tan sisa makanan yang dilaporkan dihasilkan di seluruh negara setiap hari.

Idea itu datang daripada salah satu lawatan keluarganya ke restoran makanan laut tepi pantai. Maryam melihat betapa banyak sisa yang dihasilkan dari restoran-restoran ini, khususnya jumlah cengkerang yang dibuang.

Setelah membaca sebuah artikel yang mengatakan bahawa kerang mengandung sebatian Chitin, dan manfaatnya terhadap ternakan, Yam mula mengusahakan inovasi mengejutkan itu, hingga akhirnya menjadikan YAM 2.0 terkenal sebagai produk makanan haiwan.

Selain itu, kesungguhan yang ada pada Maryam dalam mengkaji dan berusaha untuk menghasilkan rekaannya adalah sesuatu yang sangat dipuji.

Maryam banyak merujuk kepada internet untuk mencari maklumat sekali gus menunjukkan bahawa masa sekiranya digunakan dengan sebaik akan menghasilkan kejayaan.

Di sebalik kejayaan Maryam, dapat kita simpulkan bahawa berkat kesungguhan dan ketabahan dalam melakukan sesuatu perkara pastinya akan mendatangkan kejayaan. Di samping itu, peranan keluarga terutama ibu bapa adalah faktor terbesar kejayaan bagi seseorang individu.

Kesimpulannya, kejayaan Yam menunjukkan bahawa rakyat Malaysia sebenarnya berbakat dan kita perlu bangga menjadi sebahagian daripada warga negara ini.

Bakat remaja mengubah suai motosikal keluaran Jepun sehingga menambah kelajuannya juga perlu dipuji. Tetapi mereka harus dikenakan tindakan jika menyalahgunakannya dengan lumba haram.


Pemilihan PKR: Lebih 200 aduan pelanggaran peraturan diterima

Jawatankuasa Pemilihan PKR (JPP) menerima lebih 200 aduan berhubung pelanggaran peraturan sepanjang pemilihan parti itu tahun ini.

Pengerusi JPP Dr Zaliha Mustafa berkata sesetengah aduan tidak mempunyai merit dan memerlukan lebih banyak maklumat daripada pengadu.

“Sekiranya aduan memerlukan penjelasan lanjut, pengadu akan dipanggil dan sebenarnya kita sudah meletakkan semua perkara berkaitan pemilihan dalam peraturan, prosedur dan dokumen etika pemilihan 2022.

“Sebarang aduan, termasuk salah laku, politik wang dan sebagainya, kita akan siasat secara terperinci walaupun mungkin ada pihak yang mengambil pendekatan untuk berdiam diri,” katanya memetik sebuah portal berita hari ini.

Ditanya mengenai dakwaan rasuah untuk membeli undi di Selangor, Dr Zaliha berkata tiada aduan seperti itu melalui saluran rasmi diterima setakat ini.

Seorang ahli PKR semalam membuat laporan polis mendakwa didatangi individu yang menawarkan ganjaran sekiranya memberi sokongan kepada salah seorang calon yang bertanding di cabang PKR Hulu Selangor.

M Soundrarajan Mariappa berkata individu itu memintanya mengundi calon pada pemilihan cawangan yang akan berlangsung pada 21 Mei ini.

Pemilihan di Selangor — negeri yang paling ramai ahli PKR — dijangka berlangsung pada 21 Mei manakala Perak, Sabah dan Sarawak akan mengundi pada 22 Mei.

Selain pengundian fizikal, pengundian dalam talian juga akan diadakan melalui aplikasi ADIL yang akan dilaksanakan mulai 18 Mei hingga 20 Mei ini.


Tiada lagi pesakit Covid di PKRC

Tidak ada lagi pesakit yang masih dirawat di Pusat Kuarantin dan Rawatan Covid-19 Berisiko Rendah (PKRC) sehingga semalam (20 September 2022), lapor Kementerian Kesihatan (KKM) hari ini.

Data laman sesawang CovidNOW yang dikemas kini tengah malam tadi menunjukkan hanya dua pesakit ditempatkan di PKRC pada Isnin.

Sementara itu, jumlah jangkitan baharu Covid-19 di seluruh negara dalam tempoh 24 jam semalam (Selasa, 20 September 2022) meningkat sedikit berbanding Isnin, namun masih di bawah 2,000 kes buat hari kelima berturut-turut.

Data menunjukkan dalam tempoh itu sebanyak 1,667 kes baharu dilaporkan, berbanding 1,307 kes pada Isnin.

Jumlah itu menjadikan kumulatif positif Covid-19 sejak wabak itu melanda Malaysia pada Januari 2020 hingga semalam meningkat kepada 4,821,864 kes, dengan 4,760,825 pesakit telah sembuh, termasuk 2,028 pesakit pulih semalam.

Daripada jumlah jangkitan baharu semalam, 1,129 kes melibatkan individu yang telah menerima suntikan dos penggalak vaksin Covid-19, diikuti 321 kes (penerima dua dos); 205 kes (individu tidak divaksinasi); dan 12 kes (individu yang belum lengkap divaksinasi).

KKM juga memaklumkan sehingga kini, sebanyak 24,715 kes masih aktif, turun sedikit berbanding 25,083 yang dicatat pada Isnin. Jumlah itu termasuk, 23,577 pesakit yang masih menjalani kuarantin di rumah (23,866 pada Isnin).

Jumlah pesakit yang dirawat di hospital pula turun semula kepada 1,079, berbanding 1,160 pesakit pada Isnin, manakala seramai 59 pesakit dirawat di unit rawatan rapi (55 pada Isnin), dengan 37 daripadanya memerlukan alat bantuan pernafasan (36 pada Isnin).

Berikut adalah jumlah kes baharu dan kumulatif positif Covid-19 mengikut negeri sehingga semalam:

KKM juga memaklumkan tujuh pesakit meninggal dunia akibat komplikasi Covid-19, semalam, naik dua kes berbanding lima kematian yang dicatat pada Isnin.

Dua daripada kes itu melibatkan kematian di luar fasiliti kesihatan atau ‘brought in death’ (BID).

Kedah dan Selangor masing-masing merekodkan dua kes kematian, diikuti masing-masing satu di Johor, Negeri Sembilan dan Sabah.

Jumlah itu menjadikan kumulatif kematian akibat komplikasi Covid-19 sejak Mac 2020 hingga semalam meningkat kepada 36,324 kes, termasuk 7,721 kes BID.


Azizulhasni terima darjah Datuk Terengganu

Pelumba basikal negara, Mohd Azizulhasni Awang dikurniakan Darjah Kebesaran Dato’ Paduka Mahkota Terengganu (DPMT) yang membawa gelaran Datuk, oleh Sultan Terengganu Sultan Mizan Zainal Abidin, hari ini.

Sultan Terengganu juga berkenan menganugerahkan darjah sama kepada lima doktor termasuk Pengarah Kesihatan Negeri Terengganu, Dr Nor Azimi Yunus.

Memetik laporan Bernama, Setiausaha Dewan Pangkuan Diraja Terengganu Datuk Isa @ Ghazali Endut dalam satu kenyataan hari ini berkata pengurniaan Bintang-Bintang Darjah Kebesaran Negeri Terengganu oleh Sultan Terengganu Sultan Mizan Zainal Abidin bagi tahun 2021 itu berkuat kuasa mulai hari ini.

Empat lagi doktor yang dianugerahkan DPMT ialah Pakar Perunding Perubatan Hospital Sultanah Nur Zahirah (HSNZ), Dr Ahmad Kashfi Ab Rahman; Pakar Perunding Anesthesiologi & Intensivist HSNZ, Dr Mohd Ridhwan Mohd Noor; Timbalan Pengarah Kesihatan Negeri Terengganu, Dr Kasemani Embong; dan Ketua Penolong Pengarah Kanan (Primer)/Ketua Bilik CPRC Covid-19 Pejabat Kesihatan Negeri Terengganu, Dr Hasnan Arwit @ Hassan.

Sultan Terengganu juga berkenan menganugerahkan Darjah Kebesaran DPMT kepada empat lagi individu iaitu Ahli Lembaga Pemegang Amanah Yayasan Diraja Sultan Mizan, Azri Sani Mazlan; Pengerusi Eksekutif Hours Intertrade (M) Sdn Bhd Md Nor Ismail; Ahli Majlis Agama Islam Dan Adat Melayu Terengganu, Mohamad Zahari Harun; serta Pengarah Urusan Arup Jururunding Sdn Bhd Ir Wan Anuar Wan Endut.

Selain itu, Sultan Mizan turut mengurniakan Darjah Kebesaran Setia Mahkota Terengganu (SMT) kepada empat lagi doktor iaitu Pakar Patologi HSNZ, Dr Fatimah Haslina Abdullah; Ketua Penolong Pengarah Kanan (Primer)/Ketua Bilik CPRC Pejabat Kesihatan Negeri Terengganu, Dr Azmani Wahab; Timbalan Pengarah Kesihatan (Perubatan), Dr Saifur Rahman Muhammad; dan Pengarah Hospital Hulu Terengganu Dr Mohamad Yurzi Mat Rani @ Ghani.

Ketua Setiausaha Negara Tan Sri Mohd Zuki Ali turut dikurniakan Darjah Kebesaran Seri Setia Sultan Mizan Zainal Abidin Terengganu (SSMZ) yang membawa gelaran Datuk Seri.

Isa berkata Istiadat Pengurniaan Bintang-Bintang Darjah Kebesaran Negeri Terengganu Tahun 2021 itu akan diadakan pada satu tarikh yang akan ditetapkan kemudian.